Mini ukázalo 60 rokov za pár minút. Dôvodov na oslavu má viac

OXFORD. Britské Mini má tento rok hneď tri dobré dôvody na oslavu. Tým najdôležitejším je predstavenie plne elektrického modelu, ktoré sa začne vyrábať v novembri. Zároveň je však správny čas nazrieť aj do minulosti. Tento rok uplynulo 60 rokov od predstavenia prvého Mini, ktorý v tom čase vyrábala automobilka BMC. Jeho tvorcom je Alexander Issigonis a z auta sa stala legenda vďaka tomu, že bolo dômyselne navrhnuté pre široké masy. Mini vo veľkej miere v 60. rokoch motorizovalo Veľkú Britániu a Issigonis sa dokonca dočkal šľachtického titulu Sir udeleného priamo od kráľovnej Alžbety II. Drobné autíčko sa vo svojej kultovej podobe vyrábalo až do októbra 2000. Vtedy jeho výroba skončila s kontom 5,3 milióna vyrobených kusov. Potom sa už začala písať jeho moderná história, ktorá už tiež stihla prestriedať tri generácie. Z auta pre masy sa medzičasom stala imidžovka v technikou BMW predávaná v 110 krajinách po celom svete. V rovnakej továrni v britskom Oxforde si teraz pripomenuli oba historické momenty naraz. Z linky totiž zišlo trojdverové Mini vo výročnej sérii 60 Years Edition v zelenej British Racing Green a zároveň pokorilo míľnik v podobe 10 miliónov vyrobených Mini celkovo. Potom sa auto stretlo so svojím predchodcom z roku 1959 a spoločne sa pobrali oslavovať so šesťdesiatkou ďalších Mini, kde každé reprezentuje rozdielny modelový rok. Automobilka majiteľov všetkých ročníkov Mini nazbierala na sociálnych sieťach, kde sa zároveň objavilo množstvo spomienok a príbehov. Z Oxfordu sa sa potom išlo na medzinárodný zraz Mini v Bristole. Autá boli zoradené podľa výroby od najstaršieho, takže okoloidúcim pred očami doslova prešlo 60 rokov. Dnes sa trojdverová a päťdverová verzia, ako aj kombi Clubman naďalej vyrábajú v Oxforde, kabriolet a terénny Countryman sa pre zmenu vyrábajú v holandskej fabrike VDL NedCar Ak sa vám to zdá 10 miliónov vyrobených kusov veľa, vedzte, že v Toyote by nad podobným úspechom zrejme len mávli rukou. Najúspešnejší model Corolla vznikol za 50 rokov v počte 40 miliónov kusov.


Španielsko navrhlo de Guindosa na post viceprezidenta Európskej centrálnej banky

Paťdesiatosemročný de Guindos pomohol previesť krajinu cez najhoršiu hospodársku krízu za celé desaťročia.

MADRID. Španielsko navrhlo svojho ministra hospodárstva Luisa de Guindosa za kandidáta na pozíciu viceprezidenta Európskej centrálnej banky (ECB). Oznámilo to v stredu ministerstvo hospodárstva v Madride. Španielsky politik bude protikandidátom guvernéra írskej centrálnej banky Philipa Lanea. Pozíciu viceprezidenta ECB v súčasnosti zastáva Portugalčan Vitor Constancio, ktorému 31. mája vyprší osemročný mandát. Hľadaním muža číslom dva sa začína dvojročné obdobie personálnych zmien vo Výkonnej rade ECB, ktorá má štyroch členov predstavenstva, viceprezidenta a prezidenta. Paťdesiatosemročný de Guindos je španielskym ministrom hospodárstva od víťazstva konzervatívnej Ľudovej strany (PP) premiéra Mariana Rajoya vo voľbách v roku 2011. Pomohol previesť krajinu cez najhoršiu hospodársku krízu za celé desaťročia. Pred nástupom do funkcie ministra hospodárstva pôsobil de Guindos ako vedúci finančného sektora v spoločnosti PricewaterhouseCooper v Madride, a ešte predtým pracoval na vedúcej pozícií v divíziách spoločností Nomura Securities a Lehman Brothers na Pyrenejskom polostrove. Ministri financií eurozóny budú o kandidátoch na post viceprezdienta ECB hlasovať 19. februára, teda ešte predtým, ako sa predstavia v Európskom parlamente. Posledné slovo pri výbere nového viceprezidenta budú mať lídri EÚ.


Málo ju používali. Google svoju sociálnu sieť vypne v apríli

BRATISLAVA. Sociálna sieť google+, ktorá mala byť konkurenciou pre facebook, 2. apríla skončí. Bežným používateľom odstránia účet, stránky, ktoré na sieti vytvorili, a všetok ich obsah vrátane komentárov, fotiek a videí. Internetový gigant to oznámil prostredníctvom svojho Centra podpory. Google sa rozhodol ukončiť sieť z dôvodu "nízkej miery používania a náročnosti na údržbu". Svoj obsah, údaje, fotky či komentáre si môžu používatelia pred zmazaním stiahnuť a uložiť, treba to však spraviť do apríla. Platí to aj pre ľudí, ktorí si vytvorili vlastnú komunitu. Odstraňovanie údajov potrvá niekoľko mesiacov, a tak je možné, že určitý obsah budú naďalej používatelia vidieť. Fotky a videá, ktoré majú používatelia v iných službách od Googlu, sa nezmažú. Už od 4. februára nebudú používatelia môcť vytvárať nové profily, komunity ani udalosti. V tento deň prestane fungovať aj komentovanie prostredníctvom google+. V ďalších týždňoch prestanú fungovať aj tlačidlá prihlásenie cez google+ na weboch či v aplikáciách. Tieto zmeny sa týkajú osobných účtov bežných používateľov. Ak používate službu G Suite, účet google+ ostane pre vás aktívny.


Slovenský mládežnícky reprezentant sa z Dánska vracia domov. Bude hrať v druhej lige

BRATISLAVA. Vo futbale sa nestáva často, aby sa mladý hráč zo zahraničia presunul do domoviny, navyše do druholigového klubu. V prípade slovenského mládežníckeho reprezentanta Filipa Blažeka je to však fakt. Talentovaný 20-ročný stredopoliar si ako kmeňový hráč dánskeho Bröndby IF Kodaň oblečie na jar dres účastníka II. ligy MFK Skalica, tretieho tímu priebežnej klasifikácie po jesennej časti tohto ročníka. "Je to hosťovanie do konca sezóny 2018/2019. Dohodli sme sa na ňom už pred novým rokom," uviedol Blažek pre oficiálnu internetovú stránku Slovenského futbalového zväzu (SFZ). "Zo Skalice ma oslovil tréner Jozef Dojčan. Poznám sa s ním ešte zo Senice, kde ma trénoval v mládežníckych tímoch. Potom sa dali veci do pohybu a dohoda sa zrodila veľmi rýchlo," pokračoval. Skalickému rodákovi sa v najvyššej dánskej súťaži Alka Superliga nepodarilo dostatočne etablovať v prvom tíme, v ktorom nastúpil iba na jeden ligový zápas. V predchádzajúcej sezóne nastupoval odchovanec senického futbalu zväčša za juniorku alebo v rezervnom mužstve. "Prijal som ponuku, lebo ma oslovili ciele Skalice. Dúfam, že naplním očakávania trénerov a spoluhráčov. Mojou ambíciou je najmä to, aby som hrával pravidelnejšie. So Skalicou máme plány, či už postup do Fortuna ligy alebo ísť čo najďalej v domácej pohárovej súťaži Slovnaft Cup. V lete sa vrátim do Dánska a znova zabojujem o svoje miesto," doplnil. Filip Blažek so slovenskou futbalovou reprezentáciou do 21 rokov absolvoval v prvej polovici januára sústredenie v Turecku. Reprezentačný tréner Adrián Guľa na margo jeho hosťovania z Bröndby do Skalice pre futbalsfz.sk poznamenal: "Je to trošku prekvapivé, ale komunikovali sme o tom aj s trénerom Skalice." "Filip potrebuje hrať, ide z veľkoklubu do druhej ligy. Rozprávali sme však o tom, že niekedy je lepšie hrať v druhej lige o postup a celé zápasy, čo je pre neho nevyhnutné, ako nehrávať, či čakať na šancu vo veľkom klube," priznal Guľa. "Je to zaujímavý krok a verím, že mu prinesie úspech. Prajem mu, aby mu to vyšlo a bol vyťažený, aby sme mohli počítať aj s jeho prínosom pre náš reprezentačný tím," dodal.


Po hosťovaní sa stal kmeňovým hráčom. Slovan podpísal kontrakt s De Marcom

Španielsky futbalista De Marco sa na budúci týždeň pripojí k mužstvu Slovana, ktoré je aktuálne na sústredení v tureckom Beleku.

MICHALOVCE. Španielsky futbalista Vernon de Marco Morlacchi sa stal kmeňovým hráčom Slovana Bratislava. Dvadsaťštyriročný obranca s argentínskymi koreňmi v prvej polovici aktuálnej sezóny Fortuna ligy hosťoval na Pasienkoch ako člen MFK Zemplín Michalovce. Ako informoval oficiálny web východniarskeho klubu, de Marco sa v piatok rozlúčil s bývalými spoluhráčmi a presunul sa do hlavného mesta. "Môžem potvrdiť, že so Slovanom sme našli spoločnú reč a Vernon tak definitívne prestupuje do tábora belasých," povedal športový riaditeľ MFK Zemplín Marek Zahorčák. De Marco sa na budúci týždeň pripojí k mužstvu Slovana, ktoré je aktuálne na sústredení v tureckom Beleku. "So Slovanom podpíšem kontrakt na tri a pol roka. Akurát odchádzam do Bratislavy a v pondelok by som sa už mal pripojiť k mužstvu na sústredení v Turecku," potvrdil pre new.mfkzemplin.sk. Za Slovan na jeseň odohral v lige desať duelov, skóroval raz - paradoxne do michalovskej siete. Michalovce zároveň oznámili meno novej posily. Na skúške u žlto-modrých uspel košický rodák Peter Kavka, ktorý naposledy pôsobil v českom Vlašime. "Dohodli sme sa s ním na dvojročnej zmluve," povedal Zahorčák, ktorého doplnil tréner Anton Šoltis: "Na svojom konte má vyše sto zápasov v lige, rátam s ním na post pravého stopéra. Poznám ho dobre, je to kvalitný hráč. Som rád, že zostáva v mužstve."


USA evidujú najviac osýpok od 1994, môžu za to aj dezinformácie

Primátor New Yorku nariadil celoplošné očkovanie.

NEW YORK. Prípady osýpok v Spojených štátoch dosiali svoje maximum za ostatných 25 rokov. Informuje o tom agentúra AP, podľa ktorej za rozšírenie osýpok môže vo veľkej miere dezinformačná kampaň, na základe ktorej rodičia odmietajú očkovanie svojich detí. Newyorskí zdravotníci informovali v stredu o 61 nových prípadoch, ktoré zaevidovali od konca uplynulého týždňa. Podľa zistení agentúry AP tak už v tomto roku počet prípadov osýpok v USA prekročil číslo 667, čo bolo celkové množstvo za rok 2014. Na základe tohto údaju AP konštatuje, že v tomto roku sa v USA vyskytlo najviac prípadov osýpok od roku 1994. Všetko, čo potrebujete vedieť o očkovaní  Americké Centrum pre kontrolu a prevenciu chorôb (CDC) údaje o počte prípadov osýpok zo všetkých štátov USA aktualizuje každý pondelok, dodala AP. Predstavitelia CDC v stredu uviedli, že kontrolujú a potvrdzujú najnovšie správy. AP dodala, že zhruba tri štvrtiny všetkých prípadov evidujú v štáte New York. Primátor mesta New York Bill de Blasio vyhlásil začiatkom apríla zdravotnú pohotovosť v niektorých častiach Brooklynu a v rámci boja proti vysokému výskytu osýpok tam nariadil celoplošné očkovanie všetkých ľudí, ktorí s týmto vírusom môžu prísť do kontaktu. Vysoký počet prípadov osýpok zaznamenali najmä v radoch príslušníkov ultraortodoxnej židovskej komunity. Podľa nových pravidiel každý, kto sa nedal zaočkovať proti osýpkam, mumpsu a rubeole (vakcína MMR), alebo nemá potvrdenie o imunite, riskuje pokutu vo výške 1000 dolárov. V súvislosti s epidémiou osýpok vyhlásil koncom marca okres Rockland v americkom štáte New York výnimočný stav. CDC odporúča očkovať proti osýpkam každého Američana staršieho ako rok.


Žlté vesty vyšli opäť do ulíc, účasť bola nízka

Protesty tzv. žltých viest sa začali ešte v novembri minulého roka.

NANTES. Protesty proti vláde prezidenta Emmanuela Macrona v sobotu pokračovali celoštátnym protestným zhromaždením prívržencov hnutia žltých viest v meste Nantes v departemente Loire-Atlantique ležiacom na západe krajiny. Ako informoval spravodajský portál France Info, podľa polície sa v Nantes zišlo asi 1800 ľudí. Kvôli výtržnostiam tam polícia zadržala 27 osôb a zaistila aj vyše 20 zápalných fliaš i viac ako sto dáždnikov, ktoré demonštranti používajú na ochranu pred vodnými delami či slzotvorným plynom. Išlo o v poradí 44. sobotu, keď do ulíc francúzskych miest vyšli odporcovia politiky a opatrení súčasnej francúzskej vlády. Okrem Nantes sa protesty konali aj v ďalších mestách - v Lyone sa zišlo asi 400 demonštrantov, v Toulouse niekoľko stoviek, zatiaľ čo v Marseille prišlo na demonštráciu asi 200 ľudí, ktorí žiadali aj zrušenie policajnej inšpekcie IPGN, lebo podľa nich len "ututláva" kauzy, keď policajti pri zásahoch prekročili svoje právomoci či použili neprimerané násilie. Do 200 ľudí sa zišlo aj v uliciach miest Montpellier a Bordeaux. Protesty tzv. žltých viest spojené s blokádami ciest a dôležitých objektov vo Francúzsku sa začali 17. novembra 2018, keď ich účastníci, oblečení do reflexných žltých viest, začali protestovať proti ekologickej dani z pohonných hmôt, pričom však jej zvýšenie malo byť minimálne. Macron pod tlakom demonštrácií toto i viaceré ďalšie plánované opatrenia odvolal a ponúkol demonštrantom ústupky, tí však tvrdia, že ide o nedostatočné kroky a v protestoch pokračujú. Podpora, ktorú demonštrácie mali zo strany verejnosti, však stále klesá - okrem iného aj pre to, že demonštrácie žltých viest sa často vyznačujú násilím: podpaľujú autá, rozbíjajú výklady a útočia na policajtov. Klesá aj počet účastníkov protestov - kým spočiatku tieto pochody a blokády ciest prilákali niekedy až 250.000 ľudí, v posledných týždňoch ich na protesty prichádzajú v rádovo stovkách.


OBSE kritizuje snahu opäť zaviesť právo politikov na odpoveď

Tlačový zákon podľa Harlema Désira už umožňuje právo na opravu pre všetkých, vrátane politikov.

VIEDEŇ. Zástupca OBSE pre slobodu médií Harlem Désir vyzýva poslancov, aby upustili od zmien v novele tlačového zákona, ktoré majú opätovne zaviesť právo na odpoveď politikov. Désir tvrdí, že tlačový zákon už umožňuje právo na opravu pre všetkých, vrátane politikov. "Vyzývam slovenský parlament, aby zrušil tieto pozmeňujúce a doplňujúce návrhy, aby ochraňoval slobodu médií a investigatívu a aby vzal do úvahy námietky, ktoré vzniesli médiá a občianska spoločnosť v krajine," povedal zástupca OBSE. Navrhované zmeny v tlačovom zákone týkajúce sa práva na odpoveď podľa Désira ďaleko presahujú už existujúce právo na opravu. "Toto predstavuje veľké riziko neoprávneného a neprimeraného zasahovania do redakčnej nezávislosti médií a nesmie viesť k trvalému tlaku alebo autocenzúre médií," uviedol Désir. Politici musia podľa Désira akceptovať vysokú úroveň kontroly a kritiky a médiá musia mať naďalej možnosť robiť si svoju prácu bez finančných hrozieb. Návrh poslancov Smeru Dušana Jarjabka a Miroslava Číža prešiel minulý týždeň do druhého čítania. Právo na odpoveď aj pre verejných činiteľov schválil parlament aj v roku 2008. V roku 2011 za vlády kabinetu Ivety Radičovej (vtedy SDKÚ) poslanci tento inštitút pozmenili, čím toto právo ostalo len fyzickým osobám.


Moderná alchymistka si doma mieša kozmetiku sama. Naučí to aj vás

Začínala s mydlami a nedávno o ich domácej výrobe vydala aj knihu.

Eva Budinská (36) sa označuje za vedkyňu prácou aj srdcom. V každodennom živote je odbornou asistentkou na Masarykovej Univerzite v Brne, kde sa venuje výskumu rakoviny a vplyvu prostredia na zdravie človeka. Svet blogerov ju však pozná aj pod prezývkou moderná alchymistka, za ktorou sa skrýva šikovná žena, ktorá už 15 rokov mieša svoju vlastnú kozmetiku a mydlá. „Je pravda, že na strednej škole som mala rada chémiu aj biológiu, ale k výrobe vlastnej kozmetiky a mydiel ma skôr viedlo to, že som bola skautkou, teda v spojení s prírodou. A na vysokej škole som sa stala vegetariánkou,“ hovorí Eva Budinská. Jedným z prvých dôležitých impulzov však bolo, keď v kníhkupectve objavila knižku Přírodní mýdla a to ju doviedlo až k jej dlhoročnému hobby. "Je to ako varenie a pečenie. Kto rád varí, tak si to vie predstaviť. Mydlo urobíte za hodinu a pol, krém urobíte za hodinku, aj menej. Možno premýšľanie nad tým, čo chcete robiť, trvá dlhšie ako samotný proces,“ hovorí Eva. Ako skúsená odborníčka na domácu kozmetiku hovorí, že ak ju človek urobí dobre, je určite vhodnejšia ako tá z obchodu. „Po prvé viete, čo do nej dávate, takže si to kontrolujete. Keď si kupujete niečo, čo vyrobil niekto iný, tak to nikdy neurobí tak, aby vám to sadlo. Vy sa poznáte najlepšie, viete, čo vám robí dobre a čo nie,“ konštatuje a dodáva, že vyrobiť si krém či balzam doma je aj finančne výhodnejšie. „Kúpený výrobok, ktorý máte doma vyrobený z kvalitných surovín, je neuveriteľne drahý. Sú to tisícky percent navyše, nedá sa to porovnávať. Drahý bio krém, ktorý by som kúpila za 30 eur, si doma vyrobím za dve eurá. Je to obrovský rozdiel a hlavne kontrolujem, čo v ňom mám a dá sa to urobiť aj bez znalosti veľkej chémie,“ hovorí Eva. To, ako dlho človeku trvá, než sa dostane do praxe, je podľa nej individuálne. „Niekto veľmi dlho študuje, napríklad aj rok, kým sa do toho pustí a niekto sa do toho pustí hneď, má desať vecí urobených zle a nevie prečo sa to pokazilo. Niektorí viac experimentujú, niektorí viac študujú.“ Sama odporúča začať jednoduchšími vecami ako napríklad balzamom na pery, pri ktorom by človeka nič prekvapiť nemalo. Je však dôležité, aby sa vyznal v jednotlivých zložkách a nekupoval ich príliš draho. Ona sama najradšej vyrába mydlá s bambuckým maslom, olivovým a kokosovým olejom, balzamy na pery, telové krémy, zubnú pastu či vlastnú maskaru. "Nerada robím stále to isté, takže si do produktov pridávam rôzne iné oleje a dívam sa, ako menia konzistenciu," vysvetľuje Eva. Najnáročnejší na výrobu sa jej zdal make-up, lebo ako emulzia si musí udržať správny tvar a konzistenciu. Okrem parfumov a šampónov je to jediné, čo kupuje v obchode. Eva hovorí, že jedným z ďalších dôvodov, pre ktorý sa oplatí vyrobiť si vlastnú kozmetiku, je fenomén takzvaného greenwashingu. "Nazvala by som to zelené vymývanie mozgov. Ide o to, že sa do úplne obyčajného produktu, ktorý je syntetický, pridá trošičku arganového oleja. Je úplne na konci zoznamu a je ho tam možno stotina percenta, no keď sa tomu dá správny obal a obrázok, ľudia si myslia, že kupujú zázrak. No toho arganového oleja tam nie je skoro nič a zvyšok sú minerálne oleje alebo ropné produkty, pretože sú lacnejšie. Teda veci, ktoré by si človek na seba nikdy nedal," upozorňuje. Keď si doma človek vyrobí krém s arganovým olejom sám, nielenže ho bude mať väčšie množstvo, ale v porovnaní s komerčným produktom za zlomok predajnej ceny. Platí podľa Evy pravidlo, že čím menej zložiek má produkt, tým lepšie? "Istým spôsobom by sa to dalo povedať, pretože väčšina komerčných produktov má veľa zložiek len kvôli tomu, aby vydržala konzistencia a nepokazili sa. Taký krém je emulzia, ktorá sa musí udržať pokope a keď ho niekto predáva do zámoria, musí vydržať cestu lietadlom, mínusové aj plusové teploty, takže sa doň dáva veľa zložiek. Pričom keď si krém robíte doma, všetky tieto zložky, ktoré sú obvykle tie potenciálne najškodlivejšie, môžete vynechať," radí alchymistka Eva. Eva Budinská (36) vyštudovala odbor matematická biológia na Masarykovej Univerzite (MU) v Brne. Neskôr si spravila doktorát z onkológie na Lekárskej Fakulte MU. Niekoľko rokov pracovala vo Švajčiarsku, v roku 2013 sa vrátila do ČR, kde pracuje vo výskumnom centre RECETOX. Má rada prírodu, tanec, hudbu a bloguje v oblasti výroby domácej kozmetiky a mydla. Vedie kurzy na ich výrobu a s kolegom napísala prvú knihu na Slovensku o výrobe mydla metódou za studena. Evino experimentovanie doma v kuchyni s varením mydla a prípravou krémov či vlastných dezodorantov jej zaberá veľkú časť voľného času. Hoci sa stále vzdeláva, študuje odbornú literatúru a učí sa na vlastných pokusoch, zostáva stále iba pri hobby. "Veľmi som nad biznisom rozmýšľala a láka ma to, ale je tam problém, že len čo to začnete robiť, musíte tomu venovať 100% času. Ja som fakt radšej vedkyňa, nemala by som na to čas. A keď začnete vyrábať vo veľkom, musíte do toho investovať veľké peniaze a otáčať päť výrobkov, aby sa vám peniaze vrátili. To už by bola rutina a zobralo by mi to radosť," priznáva. Hoci výrobky nepredáva, ale skôr rozdáva či vymieňa, posúva ďalej aspoň svoje vlastné poznatky. Robí tak prostredníctvom blogu alebo kurzov výroby mydla, väčšinou v Brne, kde žije (na Slovensku bude jej Mydlárske sústredenie tento rok v auguste v Liptovskej Osade). Najnovším počinom je však vydanie knihy Domáca výroba prírodných mydiel metódou za studena, kde veľmi komplexne opisuje proces výroby pre začiatočníkov, ale aj ľudí, ktorí už majú s výrobou isté skúsenosti. Čím je podľa Evy Budinskej najlepšie začať, keď chce človek skúsiť vyrábať sám doma? "Jedni ľudia hovoria, že najlepšie bolo pre nich začať mydlom, lebo to má príjemný efekt, že keď vyrábate, tak je toho veľa. Iní zasa povedia, že keď je tam hydroxid, boja sa a ľahšia je kozmetika. Keď teda začnete mydlom, dobré sú z olivového či kokosového oleja. A keď začnete kozmetikou, tak rozhodne produktmi, ktoré neobsahujú vodu - konkrétne balzamami na pery alebo masťami bez vody. Krém je totiž väčšinou emulzia, kde musíte spojiť vodu s olejom a použiť aj nejaký emulgátor, čo býva problematický proces, ktorý mnohých ľudí odradí," vysvetľuje. Recept na cca 3 balzamy (5 g tubičky) 4 g bambuckého masla 3 g včelieho vosku 6 g jojobového oleja (alebo iného tekutého oleja) Postup: Všetky zložky zmiešame v nerezovej nádobe a rozpustíme vo vodnom kúpeli (pozor, neprehrievame na viac ako 70 °C). Teplotu sledujeme priebežne, rozpúšťaniu pomáhame miešaním. Po rozpustení zmes dobre premiešame a nalejeme do pripravených tubičiek na balzamy (možno zrecyklovať tubičky zo starých balzamov). Zmes obvykle rýchlo vychladne. Zmenou jojobového oleja za iný môžeme recept prispôsobiť svojim preferenciám a balzamu pridať ďalšie liečivé účinky (konopný olej, olivový olej, ...). Samozrejme, je možné zameniť aj bambucké maslo za iné maslo (okrem kokosového oleja, ktorý je príliš mäkký), napríklad maslo illipe, kokum, murumuru, alebo mangové maslo. Vždy sa dívajte na konzistenciu zložiek - ak v tomto recepte zameníte maslá za oleje, budete mať príliš mäkký balzam, nevhodný do tubičky, ak namiesto olejov dáte len maslá, budete mať zas balzam príliš tvrdý, ktorý sa ťažko nanáša.   Možno sa to zdá neuveriteľné, ale jeden recept poslúži ako tri rôzne funkčné kozmetické produkty a to vďaka oxidu zinočnatému, ktorý pôsobí ako ochrana proti UV žiareniu, dezodorant a zároveň chráni pokožku proti zapareninám. Recept bez konzervantov a emulgátorov je presne určený na jemnú detskú pokožku. 20 g kokosového oleja 20 g bambuckého masla 40 g mandľového oleja (alebo oleja z hroznových jadierok) 50 g oxidu zinočnatého (nie nanočastice) Postup: Vo vodnom kúpeli v nerezovej nádobe zahrievame bambucké maslo a kokosový olej (pozor, neprehrievame, max. na 60°C) do polomäkka. Potom pridáme mandľový olej, všetko dobre premiešame a nakoniec vmiešame oxid zinočnatý. Hmota zhustne, nadávkujeme ju do nádob, uzatvoríme a necháme vychladnúť v chladničke (prípadne v mrazničke). Ak necháme vychladnúť pri izbovej teplote, vytvoria sa v balzame časom hrudky. Balzam natrieme všade tam kde je potreba. Na detský zadoček proti zapareninám, do podpazušia alebo na plôšky nôh a medzi prsty ako účinný dezodorant (ktorý naozaj dlhodobo funguje narozdiel od alternatív založených na sóde bikarbóne - dokonca aj na mužoch a v letných dňoch) a na pokožku, keď sa potrebujete ochrániť pred slnečným žiarením.


Deti unesené otcom do Egypta sa po siedmich rokoch mohli vrátiť

O návrate detí k matke Slovenke rozhodol egyptský súd.

BRATISLAVA. Dve deti, ktoré ich otec ešte v septembri 2012 uniesol do Egypta, sa vo štvrtok v sprievode svojej slovenskej matky vrátili na Slovensko. Informovalo o tom Ministerstvo zahraničných vecí a európskych záležitostí (MZVaEZ) SR, ktoré konzulárny prípad rodičovského únosu roky riešilo. Deti sa podľa rezortu mohli na Slovensko vrátiť na základe rozhodnutia egyptského súdu, ktorý ich zveril do starostlivosti matky. K vypátraniu detí Y. I. a J. I. na území Egypta a ich dopraveniu späť na Slovensko zas prispela operatívna súčinnosť slovenských a egyptských orgánov. "Bezpečný návrat maloletých občanov do SR je potvrdením dobrých slovensko-egyptských vzťahov, ako aj vôle egyptskej strany zodpovedne pristúpiť k riešeniu zložitých a citlivých problémov, akými sú rodičovské únosy. V neposlednom rade je to aj výsledok efektívneho fungovania slovenskej diplomacie, jej konzulárnej služby a ďalších, do riešenia prípadu zapojených slovenských orgánov," reagoval na vyriešenie prípadu slovenský šéf diplomacie Miroslav Lajčák (nominant Smeru). Ministerstvo tiež informovalo, že slovenská diplomacia aj naďalej venuje maximálnu pozornosť a aktívne spolupracuje s egyptskými úradmi aj na vyriešení ďalšieho prípadu maloletého občana SR v Egypte A. A., ktorého uniesol jeho otec v roku 2008.


Koscielny po rokoch opúšťa londýnsky Arsenal, bude pokračovať vo Francúzsku

BORDEAUX. Francúzsky futbalista Laurent Koscielny prestúpil do Girondins Bordeaux. Londýnsky Arsenal podľa BBC zinkasoval za svojho doterajšieho kapitána päť miliónov eur. Tridsaťtriročný stopér hral za Arsenal od roku 2010, celkovo si pripísal 353 zápasov a strelil 27 gólov. Počas pôsobenia v Londýne trikrát zvíťazil v FA Cupe, v máji sa predstavil vo finále Európskej ligy, kde však Arsenal prehral s mestským rivalom Chelsea. "Ďakujeme Laurentovi za jeho prínos a prejeme mu všetko najlepšie do budúcnosti," citovala stanovisko Arsenalu agentúra AFP.


Protesty francúzskych dozorcov komplikujú proces s teroristami

Štrajk zamestnancov francúzskych väzníc sa začal minulý týždeň a odvtedy sa rozšíril do celej krajiny.

PARÍŽ. Protestná akcia dozorcov francúzskych väzníc, ktorí sa takto domáhajú posilnenia svojej bezpečnosti pri práci a zvýšenia miezd, pokračuje už desiaty deň. V stredu zostali zablokované vstupy do 67 nápravných zariadení, informoval na svojom webe denník Le Parisien. Dozorcovia blokujú aj vstupy do väznice v obci Fresnes, departement Val-de-Marne v metropolitnej oblasti Paríža. Odtiaľ mali v stredu popoludní pred parížsky súd previezť muža obvineného v súvislosti s teroristickými útokmi vo francúzskej metropole a na jeho predmestí Saint-Denis z roku 2015. Pôjde o prvý proces v súvislosti s atentátmi, ktoré si vyžiadali 130 obetí. Le Parisien spresnil, že ide o Jawada Bendaouda, ktorý vo svojom byte ubytoval Abdelhamida Abaaouda, člena kománd, ktoré 13. novembra 2015 útočili v Paríži a v Saint-Denis. Vedenie odborov zamestnancov tejto väznice avizovalo, že "pri všetkej úcte k obetiam" ani v prípade prevozu Bendaouda neurobia výnimku a neprerušia blokádu väznice. Protestná akcia dozorcov francúzskych väzníc pokračuje vzhľadom na to, že rokovania medzi ministerstvom spravodlivosti a odbormi Ufap-Unsa Justice, CGT-Pénitentiaire a FO-Pénitentitaire uviazli v utorok v slepej uličke, keď odborári odmietli návrh vlády a opustili rokovania. V snahe ukončiť protesty ministerka spravodlivosti Nicole Belloubetová prišla s návrhom, ktorý zahŕňa vytvorenie ďalších 1100 miest dozorcov v najbližších štyroch rokoch, zvýšenie príplatkov za prácu v nedeľu a počas sviatkov a prémiu za prácu vo väzniciach s najproblémovejšími odsúdenými. Odborári túto ponuku odmietli. "Život dozorcu vás veľa nestojí," deklarovalo vedenie odborov CGT-Pénitentiaire, ktoré žiadalo, aby vláda na rokovania s odborármi delegovala "namiesto nekompetentnej ministerky" svojho sprostredkovateľa. Bývalá ministerka spravodlivosti Rachida Datiová v stredu vo vysielaní RTL vládnu ponuku tiež skritizovala. "Môžete vytvoriť aj 5000 pracovných miest, ale neobsadíte ich. Platy nie sú lákavé," upozornila s tým, že nástupný plat dozorcu je 1540 eur v čistom. Vyhlásila tiež, že dozorcovia väzníc by mali mať rovnaký štatút ako policajti, pretože sa tiež podieľajú na boji s terorizmom. Prvotnou príčinou prebiehajúcich protestov vo Francúzsku bola udalosť z predminulého týždňa, keď traja dozorcovia vo väznici v obci Vendin-le-Vieil v departemente Pas-de-Calais utrpeli zranenia pri útoku jedného z väzňov. Odvtedy sa v iných väzniciach odohralo viacero ďalších útokov väzňov na dozorcov.


Českí učitelia štrajkujú za vyššie platy. Chcú, čo im Babiš sľuboval

Vláda tento týždeň schválila nižší prídavok, ako sľubovala v januári.

PRAHA. V Česku prebieha v stredu jednodňový štrajk učiteľov za vyššie platy. Podľa ministerstva školstva sa doň zapojila desatina až štvrtina škôl. Informoval o tom Deník N a portál Tn.cz televízie Nova. Pre zapojenie do štrajku sa v niektorých školách rozhodli až na začiatku tohto týždňa a rodičia teda informovali deti v poslednej chvíli. Oznámenie o zapojení do štrajku muselo byť zverejnené na budovách školy alebo na ich informačných kanáloch najneskôr v utorok o 10.00 h. "Ospravedlňujeme sa rodičom, bohužiaľ, asi sme im narobili veľké starosti," povedal riaditeľ základnej školy v Zlíne na Slovenskej ulici Otto Procházka. Učiteľka Martina Boušková doplnila: "Dôvod na štrajk je jednoduchý. Došla nám trpezlivosť." Niektoré školy v stredu zatvorili úplne, iné nechcú nechať rodičov najmenších detí "v štichu". Naopak, v českej obci Jarošov pri Uherskom Hradišti štrajkujú aj učitelia materskej školy. V Zlíne zavreli len tri školy, lebo podľa niektorých riaditeľov bol štrajk vyhlásený veľmi narýchlo. Podľa člena Rady hlavného mesta Praha Víta Šimrala za stranu Piráti sa v metropole zavrie 37 zo 195 základných škôl a v ďalších 18-tich bude výučba čiastočne obmedzená. Oznámil to na Twitteri. Z 299 materských škôl sa úplne zatvorí 11 a šesť ich obmedzí prevádzku. "Údaje máme takmer kompletné, nedodali ich len Praha 9, 10 a 16," uviedol. Odbory sú s počtom štrajkujúcich škôl spokojné a pripravené "pritvrdiť" v boji o vyššie mzdy - napríklad aj týždňovým štrajkom. Žiadajú dodržanie sľubu, ktorým im dala vláda vlani v januári. Premiér Andrej Babiš vtedy povedal, že platy učiteľov chce jeho vláda v roku 2019 navyšovať o 15 percent s tým, že polovica pôjde na tarify a polovica do netarifnej zložky. Riaditelia musia dostať vyššie kompetencie a hospodáriť s týmito peniazmi, dodal Babiš. Tento týždeň však vláda schválila prídavok osem percent do tarifných zložiek a ďalšie dve percentá na odmeny. "Toto je prvý štrajk, ktorý vyprovokoval predseda vlády. Vyprovokoval ho osobne, pretože sa nedá sľubovať každému všetko," komentoval vývoj situácie predseda opozičnej ODS a bývalý minister školstva Petr Fiala, ktorého citoval spravodajský server TN.cz.


Sebaobrana Krav maga vďačí za vznik aj Bratislave

Bratislava má oddnes pamätnú tabuľu Imricha Lichtenfelda. Pripomína tvorcu umenia sebaobrany Krav maga.

BRATISLAVA. Bratislava má oddnes ďalšiu pamätnú tabuľu. Pripomína významného Bratislavčana, športovca a tvorcu medzinárodne uznávaného umenia sebaobrany Krav maga.Imricha Lichtenfelda bude pripomínať na Židovskej 1 v historickom centre mesta. Zároveň SNM - Múzeum židovskej kultúry vo svojom sídle otvorilo výstavu Imi Lichtenfeld - Krav maga a jej tvorca. Prístupná bude do decembra. Výstava pripomína životnú púť Imricha „Imiho“ Lichtenfelda (1910, Budapešť - 1998, Netanya, Izrael). Významný športovec sa do dejín Bratislavy zapísal nielen ako úspešný boxer, zápasník a gymnasta, ale počas 2. svetovej vojny aj ako ochranca bratislavskej židovskej komunity a po vojne ako tvorca medzinárodne uznávaného systému sebaobrany Krav maga. Základ pre svoje športové úspechy a aj vznik Krav maga čerpal Lichtenfeld z rodinného prostredia. Jeho otec Samuel v mladosti pôsobil v cirkuse, kde sa okrem iného naučil v tom čase netradičné techniky boja ako je jiu-jitsu. Keď sa jeho pôsobenie v cirkuse skončilo, presťahoval sa do Bratislavy a stal sa spoluzakladateľom prvého ťažkoatletického klubu Herkules a členom židovského športového klubu Makabea Bratislava. Bol tiež policajtom a vypracoval sa na inšpektora. Zahynul však v koncentračnom tábore Auschwitz. Imrich Lichtenfeld sa narodil 26. mája 1910 v Budapešti ako druhorodený syn. Detstvo a mladosť prežil v Bratislave a s podporou otca sa venoval mnohým športom. Najviac vynikal v plávaní, gymnastike, zápasení a v boxe. Pôsobil v Prvom prešporskom atletickom klube a v klube Makabea Bratislava. V roku 1928 zvíťazil na československom šampionáte v zápasení juniorov a v roku 1929 aj v šampionáte dospelých v strednej a ľahkej váhe. V rovnakom roku zvíťazil i na národnom šampionáte v boxe a na medzinárodnej súťaži gymnastov. Počas nasledujúcej dekády sa zameral predovšetkým na zápasenie. Pôsobil ako športovec aj tréner a zamestnal sa ako učiteľ telesnej výchovy. Od polovice 30. rokov dochádzalo k násilnostiam voči Židom na celom Slovensku. Útoky boli aj v bratislavskej židovskej štvrti. V roku 1936 Imi Lichtenfeld spolu s Dávidom Unreichom, ďalšími členmi športového klubu Makabea a s členmi židovskej organizácie Betar reagovali na tieto útoky tak, že založili tzv. židovskú sebaobranu. V roku 1940 využil možnosť odísť zo Slovenska legálne. Krajinu opustil na riečnom parníku Pentcho, ktorému sa ako poslednému podarilo preraziť blokádu a putoval celé mesiace aj s ďalšími emigrantmi do Palestíny. V máji 1941 nastúpil ako dobrovoľník do Československých légií pod velením britských síl v severnej Afrike a na Blízkom východe. V roku 1942 prišiel do Palestíny, zapojil sa do štruktúr ozbrojeného židovského odboja Hagany a po vzniku štátu Izrael v roku 1948 do Izraelských obranných síl, kde bol inštruktorom pre zvyšovanie fyzickej kondície a bojovej prípravy jednotiek. V armáde pôsobil približne 20 rokov, počas ktorých vyvinul a zdokonalil svoj systém sebaobrany. Systém dostal názov Krav maga, čo vo voľnom preklade z hebrejčiny znamená boj zblízka. Po ukončení aktívnej služby začal upravovať Krav maga aj pre civilné použitie. Dnes je Krav maga celosvetovo známy a uznávaný systém sebaobrany najmä pre svoju jednoduchosť a účinnosť.Výstavy sa dajú v SNM – Múzeu židovskej kultúry navštíviť denne okrem soboty od 11:00 do 17:00. Pre nahlásené školské skupiny je múzeum otvorené od 9:00.


Pri pobreží Líbye stroskotala loď s migrantmi, približne sto ľudí je nezvestných

Hovorca líbyjskej pobrežnej stráže uviedol, že na stroskotanom plavidle bolo asi 130 migrantov, väčšinou Afričanov.

KÁHIRA. Približne sto migrantov je nezvestných po stroskotaní lode pri západnom pobreží Líbye. Informovala o tom vo štvrtok líbyjská pobrežná stráž. Jej hovorca Ajúb Gasim pre tlačovú agentúru AP povedal, že poškodená loď bola nájdená v stredu približne 20 kilometrov od pobrežia pri západolíbyjskom prímorskom meste Zuwara. Loď s migrantmi sa na plavbu vydala z neďalekého mesta Sabráta a smerovala do Európy. Hovorca pobrežnej stráže uviedol, že na plavidle bolo približne 130 migrantov, väčšinou Afričanov, z ktorých zhruba 30 zachránili. Líbya sa stala jednou z hlavných tranzitných krajín pre migrantov smerujúcich do Európy, keďže prevádzači využili chaos, ktorý nasledoval po povstaní v krajine z roku 2011. Európska únia poskytuje desiatky miliónov eur líbyjským úradom, aby sa snažili obmedziť prúd migrantov.


Sýrska armáda bude bojovať až do konca, Asad chce v regióne stabilitu

Asad by mohol bojovať aj proti silám podporovanými USA.

DAMASK. Sýrsky prezident Bašár Asad vyhlásil, že cieľom Damasku a jeho spojencov nie je len bojovať proti terorizmu, ale aj zabrániť pokusom o ohrozenie územnej celistvosti a stability v iných krajinách regiónu. Informovala o tom v utorok agentúra Reuters s tým, že Asad sa takto vyjadril v Damasku počas stretnutia s diplomatickým poradcom iránskeho najvyššieho duchovného Alím Akbarom Velajátím. Asad vyhlásil, že sýrska armáda bude bojovať "až do konca", a dodal, že dobytie mesta Dajr az-Zaur nie je jej posledným víťazstvom. "Víťazstvá nad terorizmom, ktoré sa začali v Aleppe a nezastavia sa v Dajr az-Zaure, sú rozhodujúcim zásahom do plánov teroristov a krajín, čo ich podporujú," uviedol na schôdzke Asad. Reuters pripomenul, že Asad a sýrska vláda označujú za teroristov bez rozdielu všetky ozbrojené skupiny, ktoré v Sýrii bojujú voči vládnej armáde. Podľa agentúry Reuters Asad naznačil, že by mohol podniknúť bojové operácie aj voči Spojenými štátmi podporovaným Sýrskym demokratickým silám (SDF), ktoré ovládajú viac ako štvrtinu územia Sýrie. Asad pritom zdôraznil, že povedie vojnu voči tým, ktorí sa snažia "rozdeliť a oslabiť štáty (regiónu)". Velajátí vyjadril presvedčenie, že sýrske ozbrojené sily čoskoro zaznamenajú postup a dobyjú aj mesto Rakka z rúk SDF. Súčasne obvinil Spojené štáty, že sa snažia rozdeliť Sýriu rozmiestnením svojich síl východne od rieky Eufrat. Asad na svojom stretnutí s Velajátím povedal, že bitka bude trvať "až do obnovenia bezpečnosti a stability na celom území Sýrie".


DOBRÉ RÁNODobré ráno: Vatikán a naša Cirkev idú inými smermi

„A neuveď nás do pokušenia...“ Aj vám sa táto veta v Otčenáši vždy zdala zvláštna? Akoby mal boh veriacich neustále skúšať - a to sa zrejme nepáči ani pápežovi Františkovi. Malo by to skôr byť čosi v duchu „a nedopusť, aby sme podľahli pokušeniu". A tak rímsky biskup schválil nové znenie základnej kresťanskej modlitby. Lenže, slovenskí veriaci sa takto modliť nebudú: pápežovo odporúčanie či želanie naši biskupi neakceptovali a slovenský Otčenáš sa - aspoň zatiaľ - meniť nebude. Čo sa teda deje v cirkvi, prečo zmena v Otčenáši vyvoláva také vášne, čo hovorí pápež a ako sa majú modliť slovenskí rímski katolíci? Tomáš Prokopčák sa rozpráva s Jánom Krempaským. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Okresný súd v Bratislave potvrdil, že skupina okolo trestne stíhaného mafiána Mariana Kočnera sa v roku 2016 zmocnila spoločnosti Technopol Servis protiprávne. Sudkyňa tiež rozhodla, že v novej kauze Technopol boli uznesenia z valného zhromaždenia firmy neplatné a celé zhromaždenie bolo fingované tak, aby ľudia blízki Kočnerovi mohli prísť s akciami, ktoré predtým podľa polície ukradli. Vyšetrovací tím Gorila rieši financovanie Smeru. Zdroje blízke vyšetrovaniu denníku SME potvrdili, že po podozreniach z nečistého financovania SDKÚ za čias bývalého premiéra Mikuláša Dzurindu sa tím pozerá aj na Ficovu vládnu stranu, ktorá mohla mať nelegálne príjmy. Trestné stíhanie zatiaľ nezačala. Minister zahraničia Miroslav Lajčák odkázal Andrejovi Dankovi, že má rešpektovať jednotnú líniu slovenskej a európskej zahraničnej politiky - čo sa Dankovi teda občas nedarí. Lajčák tiež povedal, že z takýchto nešťastných signálov je dosť nešťastný. Amazonský prales mizne rýchlejšie, než v minulosti. Medziročne sa dokonca miznutie zrýchlilo o zhruba 60 percent. Ekológovia tvrdia, že dôvodom je nová politika brazílskeho nacionalistického prezidenta Jaira Bolsonara. Americká NASA zvládla test únikového systému vesmírnej lode Orion. To je dobrá správa, ktorá agentúru posúva bližšie k budúcej misii na Mesiac a prípadne aj na Mars. Práve Orion je systém, ktorý tam má dopraviť astronautov... najmä ak Trumpová administratíva tvrdí, že Američania sa na Mesiac vrátia už do piatich rokov. Asi som technologický dinosaurus. Aj kamarátov mám ešte z čias športovania, partnerku zo školy a... ale keby som sa chcel zoznamovať, vlastne ani neviem ako. Alebo teda, možno tak kdesi v bare. Lenže dnešné zoznamky sa presunuli do digitálneho priestoru a stretávanie nových ľudí... no, prebieha vďaka aplikáciám. V aktuálnej epizóde nášho podcastu (nielen) pre ženy Medzi nami sa Soňa Jánošová a jej hostky pozreli práve na tento fenomén: ako sa dnes zoznamujú mladí, čo s tým má Tinder, na čo si dávať pozor a aké majú s podobnými vecami vlastné skúsenosti. Odporúčam počúvať. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Fínsko porazilo Veľkú Britániu a dostalo sa na čelo skupiny

AUS - NOR

CZE - ITA

FIN - GRB

Britom sa nepodarilo presadiť a prehrali 0:5.

Góly: 21. Rajala (Lehtonen, Olkinuora), 26. Ohtamaa (Tyrväinen, Savinainen), 35. Kiviranta (Koivisto, Tyrväinen), 58. Kuusela (Savinainen), 60. Lehtonen (Jokiharju). Rozhodovali: Öhlund (Švéd.), Reneau (USA) - Leermakers (Hol.), Vanoosten (Kan.), vylúčení: 2:3 na 2 min., presilovky: 1:0, oslabenia: 0:0, 5618 divákov. Fínsko: Olkinuora - Ohtamaa, Lehtonen, Jokiharju, Lindbohm, Kaski, Mikkola, Hakanpää, Koivisto - Ojamäki, Ilomäki, Rajala - Kakko, Manninen, Pesonen - Kuusela, Luostarinen, Savinainen - Anttila, Tyrväinen, Kiviranta Veľká Británia: Bowns - O'Connor, D. Phillips, Lee, Richardson, Ehrhardt, Mosey, Billingsley - Lake, Perlini, Shields - Farmer, Hammond, Dowd - Betteridge, Lachowicz, J. Phillips - Kirk, Davies, Lewis KOŠICE. Hokejisti Fínska zvíťazili v piatkovom zápase nad Veľkou Britániou 5:0 a dostali sa na čelo A-skupiny MS. Proti outsiderovi košickej časti turnaja mali celý čas hernú prevahu, prejavili ju však iba tromi gólmi v druhej tretine. Fíni nastúpia na ďalší zápas v nedeľu 19. mája od 20.15 h proti Francúzsku, Briti budú hrať v sobotu od 20.15 so Slovenskom. Jukka Jalonen, tréner Fínska: "Na zápas sme sa veľmi dobre pripravili. Už v prvej tretine sme hrali dobre, no neskórovali sme, ale bolo dôležité, že sme vo výkone pokračovali aj ďalej. Vedeli sme, že ak v tom budeme pokračovať, tak dáme aj góly. Myslím si, že Veľká Británia hrala naozaj dobre, jej hráči veľa korčuľovali a veľmi nám sťažili zápas." Jonathan Phillips, útočník V. Británie: "Myslím si, že môžeme byť spokojní. Proti silnému tímu sme podali dobrý výkon a dosiahli sme prijateľný výsledok. Môžeme byť hrdí a aj týmto výkonom sa posunúť vpred."


V Maďarsku havaroval slovenský autobus, zranilo sa desať detí a traja dospelí

BUDAPEŠŤ. Desať detí a traja dospelí utrpeli v stredu podvečer zranenia pri zrážke autobusu s osobným autom pri obci Taktaharkány na severovýchode Maďarska. Podľa agentúry MTI autobus so slovenským evidenčným číslom viezol deti zo Slovenska. V autobuse cestovali podľa portálu noviny.sk deti z michalovského folklórneho súboru Zemplínik. Ich cieľom bol festival v Čiernej hore. Nehoda sa stala približne o 17.00 h na 19. kilometri štátnej cesty č. 37 v Boršodsko-abovsko-zemplínskej župe. Hovorca župnej polície Attila Janasóczki pre TASR uviedol, že osobné auto prešlo z neznámych príčin do protismeru, kde sa čelne zrazilo s autobusom. Obe vozidlá skončili v priekope, pričom autobus sa prevrátil nabok. V autobuse sa zranilo deväť detí ľahšie a dvaja dospelí, z ktorých jeden sa bude liečiť viac ako osem dní, teda jeho zranenie je vážnejšie. Ako SME informoval hovorca ministerstva zahraničných vecí Boris Gandel, ide v tomto prípade o zlomenú ruku. Zranených previezli záchranári do župnej nemocnice v Miškovci. Ľahšie zranenia utrpeli aj dvaja z troch cestujúcich v osobnom aute, medzi nimi bolo aj jedno dieťa. Nezranené deti z autobusu umiestnili do príchodu náhradného vozidla v spoločenskom centre neďalekého mesta Szerencs, kde im poskytli stravu, dodal hovorca.


Najlepší študenti sa môžu uchádzať o štipendium Martina Filka

BRATISLAVA. Grantový program pre posilnenie analytických kapacít vo verejnej správe pokračuje aj v roku 2017, ale pod novým názvom Štipendium Martina Filka. Vláda SR schválila zmenu názvu svojím uznesením z 1. marca 2017 na uctenie si pamiatky Martina Filka, ktorý bol hlavným ekonómom Ministerstva financií SR a riaditeľom Inštitútu finančnej politiky. TASR informoval komunikačný odbor Ministerstva školstva, vedy, výskumu a športu (MŠVVaŠ) SR. "O poskytnutie štipendia môžu žiadať občania SR, ktorí študujú na najlepších svetových vysokých školách alebo sú prijatí na toto štúdium, prípadne sa oň uchádzajú. Doteraz bolo v rámci programu, ktorý sa realizuje od roku 2014, podporených 11 štipendistov. Podmienkou je, aby zvolená vysoká škola bola umiestnená do 200. miesta v rebríčku hodnotenia univerzít Shanghai Academic Ranking of World Universities 2016 alebo do 200. miesta v rebríčku RePEc (Research Papers in Economics)," uviedol rezort školstva. Štipendium možno získať na pokrytie študijných nákladov počas maximálne dvoch akademických rokov. Podporení žiadatelia sa zároveň zaviažu pracovať tri roky po ukončení štúdia v štátnej správe. V tomto roku sa výber uskutočňuje na 15 pozícií v analytických centrách a inštitútoch ministerstiev či v Inštitúte pre stratégie a analýzy Úradu vlády SR. Žiadosti o poskytnutie štipendia možno podávať do 2. mája 2017. Podrobnejšie informácie, vrátane vzoru žiadosti, sú na webovej stránke MŠVVaŠ SR.


Neapol prehral proti Juventusu po góle svojho bývalého hrá�?a Higuaína

Argentín�?an, ktorý v lete opustil Neapol, rozhodol o výhre svojho sú�?asného klubu.

R�?M. Futbalisti Juventusu Turín zdolali v šlágri jedenásteho kola talianskej Serie A SSC Neapol v zostave so slovenským reprezentantom Marekom Hamšíkom 2:1. O triumfe domáceho mužstva rozhodol v 70. minúte Gonzalo Higuain, ktorý ešte v minulej sezóne pôsobil v drese Neapola. Argentínsky úto�?ník z úcty k svojmu bývalému tímu víťazný gól neoslavoval. Juventus zdolal SSC na domácej pôde šiestykrát za sebou a upevnil si post lídra tabuľky. Pred AS Rím, ktorý má k dobru nedeľňajší duel v Empoli, má päťbodový náskok. V úvodnom zápase prehrala Bologna s Fiorentinou 0:1. Juventus Turín - SSC Neapol 2:1 (0:0)Góly: 50. Bonucci, 70. Higuain - 54. Callejon/Hamšík hral za hostí do 82. minúty/ Bologna - Fiorentina 0:1 (0:1)Gól: 31. Kalini�? (z 11 m).


Novela zákona o ochrane prírody dostala od výboru zelenú

Novela má zabezpečiť účinnú ochranu národných parkov a iných vzácnych území.

BRATISLAVA. Novela zákona o ochrane prírody a krajiny z dielne Ministerstva životného prostredia (NR) SR, ktorá zabezpečí účinnú ochranu národných parkov a iných vzácnych území, dostala zelenú. Výbor Národnej rady SR pre pôdohospodárstvo a životné prostredie ju odporúča poslancom parlamentu na schválenie. TASR o tom v stredu informoval hovorca MŽP Tomáš Ferenčák. "Každý, kto pozná pomery v národných parkoch, si vie predstaviť, ako ťažko a dlho sa legislatívne zmeny robili. Pevne verím, že svoj diel zodpovednosti si uvedomia aj poslanci parlamentu a novelu zákona čoskoro definitívne schvália," komentoval podpredseda vlády SR a minister životného prostredia László Sólymos (Most-Híd). Po sedemnástich rokoch sa tak podľa envirorezortu významne posilnia právomoci štátnych ochranárov na viac ako štyristotisíc hektároch územia. Najdôležitejšie zmeny sa podľa envirorezortu týkajú zákazu plošnej ťažby v národných parkoch a vzácnych územiach. Tiež sprísňuje pravidlá pre výstavbu v národných parkoch a vzácnych územiach. Po novom by tak okrem ťažby mal byť nevyhnutný súhlas štátnych ochranárov k akýmkoľvek zásahom, ktoré by mohli ohroziť chránené biotopy. Zmena by mala nastať aj v prípade schvaľovania nových programov starostlivosti o lesy, nová legislatíva vylúči príslušnému orgánu schváliť program bez súhlasu štátnych ochranárov. V prípade programov starostlivosti o lesy prebehne aj proces posúdenia ich vplyvov na chránené územia. Europoslanec Martin Hojsík (Progresívne Slovensko) mieni, že takýto krok nie je dostatočným. Problémom tejto novely podľa jeho slov je to, že viaceré existujúce nedostaky zlepšuje len málo, a niektoré problémové a dôležité veci stále nerieši. "Príroda a jej ochrana potrebuje omnoho viac pozornosti, ako sa jej pri tejto vládnej garnitúre dostáva. Vzhľadom na stav, v akom sa ochrana prírody na Slovensku nachádza, je nevyhnutné, aby sme mali na Slovensku takú vládu, ktorá tejto problematike rozumie, a zároveň sa nebojí konať v záujme prírody a všetkých ľudí," komentoval.


Chýbajú kvalifikovaní pracovníci. Pomohla by rekvalifikácia podľa nemeckého vzoru

Podľa aktuálnych prognóz na Slovensku neustále rastie podiel firiem, ktoré nevedia nájsť kvalifikovaných ľudí.

BANSKÁ BYSTRICA. Kvalitné a na prax orientované technické rekvalifikácie podľa nemeckého vzoru by mohli byť jedným z riešení pre aktivizáciu nezamestnaných. Takéto rekvalifikácie by mohli podľa Asociácie zamestnávateľských zväzov a združení (AZZZ) SR v krátko a strednodobom horizonte uvoľniť pre pracovný trh isté rezervy, než systém duálneho vzdelávania začne prinášať prvých absolventov v dostatočnom množstve. O záveroch konferencie "Budúcnosť je v našich rukách!", ktorá sa konala v hoteli Kaskády v Sielnici pri Zvolene, informovala agentúru SITA tlačová hovorkyňa AZZZ Miriam Špániková.Podľa aktuálnych prognóz sa nezamestnanosť na Slovensku neustále znižuje, no podiel firiem, ktoré nevedia nájsť kvalifikovaných ľudí, sa rapídne zvyšuje. Dopyt zamestnávateľov po technicky vzdelaných absolventoch každým rokom rastie, no zo školských lavíc ich každý rok vychádza čoraz menej, uviedla AZZZ. Tým sa len zväčšuje priepasť medzi prepojením vzdelávania s trhom práce. Bez vzdelanosti a nedostatku pracovníkov je veľké riziko straty konkurencieschopnosti a riziko utlmenia investičných aktivít."Jedným z hlavných dôvodov nedostatku kvalifikovanej pracovnej sily je práve súčasný stav vzdelávacieho systému, ktorý nereflektuje potreby zamestnávateľov a trhu práce. Kvalita absolventov hlboko klesá a štruktúra absolútne nezodpovedá potrebám, ktoré sú žiadané. Verejné peniaze, ktoré sú investované do vzdelávania a prípravy, sa daňovým poplatníkom nevracajú vo forme kvalitných absolventov. Školstvo by nám predsa malo pripraviť do budúcnosti ľudí, ktorí rekvalifikáciu po skončení školy nebudú potrebovať," konštatoval viceprezident AZZZ SR Rastislav Machunka.Školstvo podľa stanoviska asociácie stagnuje viac ako 25 rokov a preto by kroky v ňom mali byť uskutočňované citlivo, ale zároveň razantne. "Žijeme v dynamickej dobe, kde školský systém nestíha na zmeny trhu práce dostatočne reagovať. Ak sa nechceme stať Detroitom Európy, tak musíme klásť dôraz na kvalifikáciu pracovnej sily reflektujúcu nároky doby," dodal člen Prezídia AZZZ SR Andrej Hutta.Konferencie, ktorú v dňoch 28. a 29. mája AZZZ organizovala spolu so spoločnosťou Trexima Bratislava, sa zúčastnili zamestnávatelia, zástupcovia stredných a vysokých škôl, predstavitelia príslušných ministerstiev a štátnych inštitúcií, ktorí diskutovali o aktuálnych výzvach a hrozbách na trhu práce.


Na ochranu novinárov má byť v OSN osobitný predstaviteľ, navrhol Juncker

K najnovšej vražde však došlo v utorok v Mexiku, kde zastrelili novinára Juana Carlosa Huertu.

BRUSEL. Vymenovanie osobitného predstaviteľa OSN pre ochranu novinárov navrhol v stredu predseda Európskej komisie (EK) Jean-Claude Juncker, ktorý sa stretol v Bruseli s generálnym tajomníkom OSN Antóniom Guterresom. Informovala o tom agentúra DPA, podľa ktorej šéf eurokomisie predstavil tento návrh so zreteľom na nedávne vraždy novinárov v krajinách ako Mexiko či Slovensko. Bezpečnosť novinárov je téma, ktorá "nás čoraz viac zamestnáva tak Európe, ako aj mimo nej", povedal Juncker počas stretnutia s Guterresom. Konkrétne prípady pritom nespomenul, k najnovšej vražde však došlo v utorok v Mexiku, kde zastrelili novinára Juana Carlosa Huertu. Agentúra DPA v tejto súvislosti pripomenula i nedávne vraždy novinárov v Európe - na Malte a na Slovensku. Vlani v októbri usmrtil výbuch bomby maltskú investigatívnu žurnalistku Daphne Caruanovú-Galiziovú, vo februári zase zastrelili na Slovensku novinára Jána Kuciaka spolu s jeho snúbenicou Martinou Kušnírovou.


Začnú súdiť muža, ktorý plánoval zavraždiť britskú premiérku

Rahman si zakúpil batohu a tašku, ktoré mali byť neskôr vybavené po domácky vyrobenými výbušninami.

LONDÝN. Muž obvinený z prípravy zmareného teroristického sprisahania s cieľom zavraždiť britskú premiérku Theresu Mayovú predstúpi pre súd v júni budúceho roku. Súdny proces by mal trvať päť týždňov, informoval v stredu podľa agentúry Reuters londýnsky súd. Naa'imur Zakariyah Rahman (20) zo severu Londýna je obvinený, že pred vchodom do sídla britskej premiérky na londýnskej ulici Downing Street plánoval nastražiť výbušninu. Po explózii nálože mal obvinený preniknúť do Mayovej kancelárie a v následnom chaose ju zabiť. Pri sebe mal mať nože, obranný sprej a vestu s výbušninami. Rahman je obvinený aj z vykonávania prieskumu cieľovej lokality a zakúpenia batohu a tašky, ktoré mali byť neskôr vybavené po domácky vyrobenými výbušnými zariadeniami. Podľa spravodajskej stanice BBC Rahman zložil aj sľub vernosti džihádistickej organizácii Islamský štát (IS). "Tieto prípravy sa uskutočnili s cieľom spáchať útoky voči osobám v Spojenom kráľovstve," píše sa podľa Reuters v obvinení. Rahman je tiež obvinený z toho, že inému mužovi, 21-ročnému Mohammadovi Imranovi, pomáhal pri jeho snahách pripojiť sa k IS. Imran čelí obvineniu z prípravy teroristických činov, konkrétne z plánovania cesty do Líbye, kde sa chcel pridať k IS, z vlastnenia videozáznamu zhotoveného Rahmanom, z príprav na vycestovanie za svojím cieľom do zahraničia a z vlastníctva tlačovín s obsahom, ktorý sa týkal terorizmu. Imran je podľa Reuters obvinený aj z toho, že si z internetu skopíroval publikáciu "How to survive in the West - a Mujahid's guide 2015" (Ako prežiť na Západe - Príručka mudžahedína 2015) a uskutočnil niektoré z jej odporúčaní. Rahman o sebe tvrdí, že je Brit bangladéšskeho pôvodu, zatiaľ čo Imran sa označuje za Brita. Obaja zostávajú vo vyšetrovacej väzbe. Najbližšie sa objavia pred súdom 4. mája budúceho roku, keď v rámci prípravného konania vystúpia so svojou obhajobou.


Skrachovala americká First NBC Bank. Ide o najväčší bankrot od finančnej krízy

NEW YORK. Americké úrady v piatok rozhodli, že uzavrú finančný ústav First NBC Bank. Náklady na jeho očistenie sa odhadujú na jednu miliardu USD (914 miliónov eur). Bankrot tejto banky je najväčší od finančnej krízy, zároveň ide v tomto roku už o štvrtý krach federálne poistenej banky, uviedla agentúra AP. Vklady vo výške 1,6 miliardy USD a majetok v hodnote jednej miliardy USD od First NBC prevezme spoločnosť Hancock Holding. Tá bola podľa Federálnej spoločnosti pre poistenie vkladov (FDIC) jediným záujemcom o majetok. First NBC vznikla v roku 2006 s vyhlásením, že jej úlohou je pomôcť štátu Louisiana pri obnove po ničivom hurikáne Katrina. Banka sa dostala do problémov čiastočne kvôli tomu, že sa stala neobvykle závislá na projektoch, ktoré sa točia okolo daňových úľav pre nízkopríjmové alebo menej rozvinuté oblasti. Regulátori rozhodli, že First NBC nadhodnotila daňové úľavy a donútili banku, aby odpísala ich hodnotu. Zvýšili tiež kontrolu nad bankou a nariadili jej zvýšiť kapitál. V poslednom štvrťroku minulého roka tiež banka musela odložiť ďalších 86 miliónov dolárov na krytie rastúcich strát z úverov. Na konci minulého roka mala First NBC majetok za 4,74 miliardy USD a vklady za 3,54 miliardy USD. Náklady na očistenie vo výške jednej miliardy USD sú rozdielom medzi záväzkami banky a tým, čo FDIC očakáva, že získa z majetku banky. Naposledy FDIC zaplatila viac ako jednu miliardu USD na bankrot v roku 2010, kedy skrachovali dve banky v Portoriku. Bankroty bánk v dôsledku hospodárskej recesie dosiahli vrchol v roku 2010, keď skrachovalo 157 bánk. Od tej doby sú bankroty menej časté.


Čechov stálo minulý rok bývanie skoro 16 percent mesačného príjmu

Výdavky na bývanie dosiahli vlani podľa štatistického úradu priemerne 222,24 eura mesačne na domácnosť.

PRAHA. Výdavky na bývanie dosiahli vlani podľa Českého štatistického úradu priemerne 5700 Kč (222,24 eura) mesačne na domácnosť, čo z ich príjmu predstavovalo 15,7 %. Avšak takmer desatina českých domácností platí za bývanie, vrátane energií, viac ako 40 % zo svojich čistých príjmov. V prípade vlastného domu to bolo 11,7 %, vlastného bytu 14,7 % a za nájom platili domácnosti 30 % z príjmu. Informoval o tom portál českého spravodajského televízneho kanálu ČT24.cz. Štatistici tiež uviedli, že príjmovou chudobou bolo vlani v Českej republike ohrozených 9,6 % ľudí. Situácia sa v tejto oblasti medziročne mierne zhoršila. Celkovo sa podiel výdavkov na bývanie počas posledných piatich rokov postupne znižoval. Dôvodom bol rýchlejší rast príjmov. Vo vlastnom dome vlani podľa štatistikov bývalo približne 29 % ľudí. Družstevné byty malo 8 % Čechov a v nájme býva 19 % ľudí. V porovnaní so situáciou pred desiatimi rokmi sa podiel ľudí, ktorí bývajú v rodinných domoch, takmer nezmenil. Stúpol však podiel ľudí, ktorí bývajú vo vlastnom byte, kým podiel ľudí v družstevných bytoch, v nájme alebo podnájme sa znížil. (1 EUR = 25,648 CZK)


Abdeslam bol vlani v Budapešti, stretol sa s radikálmi, tvrdí maďarská tlač

Informáciu zverejnil maďarský internetový portál Zoom.hu s odvolaním sa na anonymné vládne zdroje.

BUDAPEŠŤ. Salah Abdeslam, považovaný za organizátora teroristických útokov v Paríži spred dvoch rokov, sa dva mesiace po nich - v januári 2016 - stretol v Budapešti s maďarskými pravicovými extrémistami z organizácie Maďarský národný front (Magyar nemzeti arcvonal). Vyplýva to z informácií, ktoré v pondelok zverejnil maďarský internetový portál Zoom.hu s odvolaním sa na anonymné vláde blízke zdroje. Podľa portálu vedeli o schôdzke nielen maďarské, ale aj zahraničné tajné služby, ktoré ju monitorovali. Predseda parlamentného výboru pre národnú bezpečnosť Zsolt Molnár z opozičnej Maďarskej socialistickej strany (MSZP) hovoril v tejto súvislosti o "mimoriadne vážnych tvrdeniach", ktoré naznačujú, že maďarské ultrapravicové organizácie by mohli byť v priamom spojení s teroristami. Ak by sa tvrdenia ukázali ako pravdivé, potom ide o jedno z najväčších nebezpečenstiev ohrozujúcich národnú bezpečnosť Maďarska, dodal. Zsolt Molnár očakáva na najbližšom zasadaní ním vedeného parlamentného výboru informácie tajných služieb o Abdeslamových aktivitách a kontaktoch v Maďarsku. Podľa doteraz známych informácií mal Abdeslam navštíviť Maďarsko najmenej dvakrát. Jeho pobyt v krajine v januári 2016 by bol už tak minimálne treťou návštevou krajiny. Salah Abdeslam, rodák z Bruselu marockého pôvodu, je považovaný za strojcu teroristických útokov z 13. novembra 2015 v Paríži. K zodpovednosti za ne sa prihlásil Islamský štát. Hľadaného teroristu zadržali pri policajnej razii v bruselskej štvrti Molenbeek 18. apríla 2016 a o deväť dní neskôr vydali na trestné stíhanie do Francúzska, kde ho obvinili z viacerých ťažkých zločinov.


Sme dokonalí sociálni demokrati, ukončil konferenciu Fico (minúta po minúte)

Minúta po minúte

Kritiku nechce

Tézy programu

Komentuje Zuzana Kepplo...

Beňovej príhovor

Pomoc homosexuálom

Fotogaléria

V Bratislave bola programová konferencia strany Smer.

BRATISLAVA. Jasné proeurópske postoje, spravodlivý a silný sociálny štát, vyrovnávanie ekonomických slobôd a sociálnych práv, jasný záujem o voliča a lepšia komunikácia s ľuďmi. To sú hlavné piliere, na ktorých má stáť nový program Smeru. Oznámil to dnes predseda Smeru a vlády Robert Fico po programovej konferencii, kde strana odobrila programové tézy. V súvislosti s vyrovnávaním ekonomických slobôd a sociálnych práv Fico pripustil zmenu Ústavy SR. "Nevylučujeme, že pripravíme aj novelizáciu Ústavy SR, ako sa to robí na európskej úrovni. Pokúsime sa zvýrazniť sociálne práva tak, aby boli na tej istej úrovni, ako sú práva tzv. prvej kategórie - politické, občianske práva, alebo niektoré ekonomické slobody," vysvetlil Fico. Zároveň potvrdil zámer sociálnych demokratov chodiť viac medzi ľudí. Nové programové tézy strany si podľa Fica vyžiadali zmeny vo svete aj na Slovensku. "Smer pôsobí na politickej scéne 17 rokov. A po 17 rokoch, či chceme, alebo nie, musíme skonštatovať, že sú iné podmienky, v ktorých pracujeme a vykonávame politickú činnosť. Sú iné podmienky na vnútroštátnej aj medzinárodnej úrovni. Svet aj Slovensko sa mení. Preto sme sa rozhodli, že začneme prispôsobovať náš politický program a našu činnosť týmto novým podmienkam," vysvetlil. Predseda strany a vlády pripomenul ciele, ktoré si dal Smer pred parlamentnými voľbami a mieni ich dodržať. Smer chce, aby do roku 2020 dosiahlo Slovensko 85 percent priemeru životnej úrovne EÚ. Chce tiež ďalší rast minimálnej mzdy a reálnych miezd. Snažiť sa chce o cenovú stabilitu a znižovanie regionálnych rozdielov. Plán do roku 2020 vytvoriť 100.000 nových pracovných miest vidí reálne. Poukázal na vytvorených 48.000 pracovných miest.   17:30 Ďakujeme za pozornosť, spravodajstvo minútu po minúte sme ukončili. 17:29 Ja som nič neustál. Moje vyjadrenia platia stále. Doteraz som sa od vás nedozvedel, kde som porušil zákon o konflikte záujmov alebo akýkoľvek iný zákon. Rád by som to pripomenul. To, čo predvádzajú noviny v tom ako posudzujú veci ani nie je dvojitý meter, ale dvojitý kilometer, povedal v rozhovore SME minister Robert Kaliňák. 16:54 Sme dokonalí sociálni demokrati, povedal Robert Fico v odpovedi na otázku, či sa budú ďalej zvyšovať dane. Fico povedal, že sa ako strana chcú sústrediť na nižšie prijmové skupiny. Smer podľa neho nie je strana, ktorá sa chce uchádzať o hlasy bankárov. 16:44 Strana Smer by mala pomôcť homosexuálom. Napríklad v otázke informovania o zdravotnom stave ich partnerov. Na programovej konferencii Smeru to povedala bývalá europoslankyňa Smeru Katarína Neveďalová. "Možno keby sme sa zamysleli nad tým, ako týmto ľuďom trochu zlepšiť život, najmä v oblasti informácií o zdravotnom stave ich partnera, v možnostiach dedenia po partneroch. Keď sa budeme tváriť, že nechceme, lebo sme konzervatívni, títo ľudia nezmiznú," obrátila sa na svojich straníckych kolegov Neveďalová. 16:29 Smer má svoj nový program definitívne schváliť 10. decembra na sneme v Prešove. Na brífingu to oznámil premiér Robert Fico. Bude podľa neho stáť na viacerých pilieroch. Prvým budú jasné proeurópske postoje, druhým zase sociálny štát. Štvrtým pilierom má byť aj lepšia komunikácia. "Nedá sa politika robiť len cez počítače a tlačové konferencie," povedal Fico. "Sme garantom stability, naša politika je predvídateľná a demokratická. Máme preto ambíciu byť úspešní aj v ďalších parlamentných voľbách bez ohľadu na to, kedy sa budú konať," povedal Fico. 16:07 Delegáti odhlasovali uzneseie, v ktorom sa píše, že zobrali na vedomie vystúpenia všetkých hostí, prednesené programové tézy, témy a aj diskusiu k nim. Robert Fico zopakoval, že témy sú otvorené a delegáti ich môžu ďalšie mesiace pripomienkovať. 16:05 Minister vnútra Robert Kaliňák vystúpil až k záveru diskusie a nerečnil v bloku s ministrami práce a financií. Za rečníckym pultom vyratúval úspechy polície a záchranárov a spomenul aj otvorenie viacerých klientských centier. Boj proti korupcii označil za oblasť, o ktorej treba hovoriť. Ako príklad zlepšenia označil elektronické trhovisko či nové volebné kódexy. O kauze Bašternák, pre ktorú ho opozícia v parlamente neúspešne odvolávala, sa nezmienil. Viacerí členovia Smeru pripustili, že kauza strane škodí. Poslanecký klub Smeru sa v júni za Kaliňáka postavil. Opozícia upozornila na podozrenie, že Kaliňák nezabezpečil riadne vyšetrenie nadmerných vratiek DPH pre podnikateľa Ladislava Bašternáka. 15:29 V diskusii vystúpil aj poslanec parlamentu Ján Podmanický. Povedal, že Smer by mal do budúcnosti priniesť program obnovy regionálnych nemocníc. Navrhol otvoriť aj tému antibyrokratického balíčka, aby zjednodušili komunikáciu ľudí s úradmi. 15:11 Svoje vystúpenie už má za sebou aj Monika Flašíková-Beňová. Za predsedníckym stolom jej chýbala žena. "Mali by sme sa modernizovať aj my tak, ako sa posúva celá Európska únia," povedala Flašíková-Beňová. "Mrzí ma, že sa na moje vystúpenie čaká, ako na niečo čo zásadným spôsobom poškodí stranu Smer," povedala vo svojom prejave Flašíková-Beňová. "Ja som túto stranu zakladala, ja som sem neprišla, aby som prednášala niečo čo by túto stranu poškodilo," povedala. Mrzelo ju, že programové tézy strany dostala až na samotnej konferencii. Ide však podľa nej o dobrý materiál, ale i tak by sa dal ešte rozpracovať. Prekážajú jej napríklad agentúry sprostredkujúce prácu. "Je veľmi dôležité, aby sme to boli my sociálni-demokrati ktorí začnú byť oveľa aktívnejší legislatívou v boji proti schránkovým firmám," povedala Beňová. Od kolegov v Smere žiadala viac priestoru na diskusiu. Sociálna-demokracia by podľa nej mala navrhovať zákony, ktoré by ochránili drobných živnostníkov pred veľkými firmami, ktoré im neplatia faktúry. Na záver žiadala vzájomný rešpekt a úctu od členov na Slovensku aj pre poslancov v Európskom parlamente.   15:05 Podpredseda strany Smer Marek Maďarič predstavil na programovej konferencii hlavné témy nového programu strany, ktorý by mal byť definitívne hotový v decembri budúceho roka. Za najdôležitejšie, o čo sa musí strana starať, považuje dostatok pracovných miest, zdravotníctvo pre všetkých, či zlepšenie bytovej politiky a boj proti korupcii. Pozrite si ich krátky prehľad. 15:00 Robert Fico po prejave Kažimíra zaútočil na novinárov. "Viete, prečo tu všetci tí novinári sedia? Lebo čakajú, aby mohli napísať niečo zlé," povedal. 14:37 Programové tézy Smeru dostali delegáti na sedmich vytlačených stranách. Pred chvíľou k nim vystúpil minister práce Ján Richter a pokračuje minister financií Peter Kažimír, ktorý si pomáha aj grafmi. V zadných radoch ich delegáti nevidia, čo podotkol aj Kažimír. Publikum tým rozosmial. 14:30 Šéfovia Smeru počas druhej časti programovej konferencie. 14:15 Poslankyňa Jana Laššáková hovorí, že nie je dôležité, kto snem moderuje, ale témy, ktoré sa na ňom preberajú. Laššáková tvrdí, že Paškova neprítomnosť na konferencii ani to, že ho nahradil na poste moderátora Fico neznamená, že v strane s ním v budúcnosti už nerátajú. "Neviem, prečo neprišiel a nezaujímam sa o to," povedala. 14:12 Mal by Robert Kaliňák odstúpiť? Členovia Smeru hovoria, že oni nemajú informácie. 13:56 Marek Maďarič predstavil náčrt téz a opatrení, ktoré majú byť súčasťou politiky Smeru. Za výzvu označil mzdovú politiku, súčasťou ktorej musí byť zvyšovanie minimálnej mzdy. Ťarchu daní a odvodov by podľa Maďariča nemali niesť ľudia s nízkymi príjmami. V téme bytovej politiky chce Smer podporovať rozvoj výstavby nájomných bytov. "Nemali by sme sa vzdať ani myšlienky učiteľských služobných bytov," povedal. V oblasti podnikania budú klásť dôraz aj na start-upy či rozvoj družstevného podnikania. V zdravotníctve, ktoré je dlhodobo problémovou oblasťou, hovorí Smer o základnom zdravotnom balíčku, teda, že zdravotné služby musia byť prístupné pre všetkých ľudí. 13:45 Strana Smer je súčasťou koalície zloženej zo strán, ktoré dosiahli vo vládnom programe dobrý kompromis. Znamená to však, že niektoré sociálno-demokratické zámery nebude môcť Smer v tomto volebnom období realizovať. Počas prejavu to vyhlásil podpredseda Smeru Marek Maďarič. "To ale neznamená rezignáciu. Naopak, tento čas by sme mali využiť aj na vypracovanie nového programu, s ktorým sa budeme uchádzať o podporu voličov v najbližších voľbách," povedal. Maďarič vyhlásil, že Smer prispieva viac ako desaťročie k stabilite Slovenska. "Aj my sa dopúšťame chýb a mnohí nám veštia koniec. Ale nevidia, že náš príbeh je iný ako príbeh SOP, ANO, HZDS, SDKÚ, SMK či KDH. My sme vždy dokázali udržať jednotu a prijať personálne rozhodnutia, ktoré nám pomohli," povedal. 13:42 "Aj my sa dopúšťame chýb," povedal minister kultúry Marek Maďarič. Diskusia o novom programe podľa neho v strane prebieha už dlhšie a dnešná konferencia bude jej výústením. Kľúčovou agendou sociálnej demokracie musia podľa neho byť sociálno-ekonomické témy. "No nesmie to dopadnúť tak ako v známom bonmote, že sľubovali nám demokraciu a dodali nám len kapitalizmus," povedal. 13:30 "Ideme na to, toto už bude vyslovene tvrdá robota," uviedol Fico druhú časť konferencie. Upozornil, že do následnej diskusie sa prihlásilo veľa členov a vyzval ich, aby si kontrolovali čas. S prvým prejavom vystúpil minister kultúry Marek Maďarič. "Smer už viac ako desaťročie význmane prispieva k stabilite Slovenska," povedal Maďarič a prirovnal to k predčasnému pádu vlády Ivety Radičovej. 13:29 Delegáti Smeru, ktorí dorazili na konferenciu, mlčia o tom, čo si myslia o kauze Bašternák a či by pre ňu mal odstúpiť minister vnútra Robert Kaliňák. Odvolávajú sa na to, že sú len radoví členovia a o kauze toho vedia málo. 13:25 Tzv. programová konferencia Smeru, ktorú presunuli na dnes z dôvodu revízie marxisticko-leninského traktátu Pašku & Blaha, sľubuje určité skvalitnenie v intímnom živote Smeru, napísal pred konferenciou Smeru Peter Schutz. Prečítajte si jeho komentár. 12:53 Európska únia je výborný projekt, nie je však dokonalá a budeme musieť ešte veľa energie vynaložiť, aby bola lepšia. Na brífingu počas programovej konferencie Smeru to povedal predseda strany a premiér Robert Fico. Odpovedal na otázku TA3, čo treba urobiť, aby sa negatívny pohľad Európanov na EÚ zmenil. "Vyžaduje to najmä schopnosť presne pomenovať veci a rýchlo prijať rozhodnutie. Príkladom je rýchla ratifikácia klimatickej dohody z Paríža či spustenie Európskej pohraničnej a pobrežnej stráže. Receptom na túto otázku je teda jasné pomenovanie vecí, rýchle rozhodnutia a viac vzájomného rešpektu medzi členskými krajinami a chápanie národných špecifík," dodal Fico. 12:44 Monika Flašíková-Beňová po konci prvej časti konferencie vyzerala spokojne. Pochválila Ficov prejav a vyzdvihla, že v ňom povedal, že Smer musí byt moderna sociálna demokracia. Ako kritička minuloročného snemu Smeru, kde sa vedenie strany uzavrelo pred radovými členmi vo VIP salóne, vníma na tejto konferencii zmenu. Členovia aj vedenie Smeru sa stretajú v spoločných priestoroch. Flašíková-Beňová napriek spokojnosti s priebehom plánuje v druhej časti konferencie vystúpiť. "Nechajte sa prekvapiť," odpovedala na to, čo v jej prejave zaznie. 12:29 Strana Smer vyhrala parlamentné voľby štyrikrát za sebou a nehanbí sa, že má ambíciu vyhrať aj piatykrát. Vo svojom prejave počas programovej konferencie Smeru to povedal predseda strany a premiér Robert Fico. Programová konferencia Smeru sa koná pod heslom: Európa, Slovensko a sociálna demokracia, píše agentúra TASR. "Sme garantom politickej stability, sme vo veľmi dobrej kondícii. Stále sa rozpadajúce pravicové strany nás poučujú, čo je a čo nie je sociálna demokracia, či politológov, ktorých prognózy nikdy nevyjdú. Ešte sme ani nevznikli a už sme mali zaniknúť, ale my sme tu 17 rokov," povedal Fico. "Musíme si odpovedať na otázku, či robíme všetko na podporu silného sociálneho štátu. To je prvá otázka, na ktorú musíme nájsť odpoveď v našom novom programe. Druhá je, či sme dostatočne úspešní pri presadzovaní alternatívy rozvoja. A tretia otázka znie, či je našou prioritou tvrdo pracujúci človek, ktorý rešpektuje pravidlá. Rozumie nám tento človek?" pýtal sa Fico a odkázal, že strana si musí povedať, kto je jej cieľ, lebo nemôže priťahovať všetkých voličov. 12:20 Podľa Fica dozrel čas, aby strana pripravila nový politický program, ktorý bude reagovať na nové skutočnosti doma aj vo svete. "Chceme ho predstaviť na sneme v decembri 2017," avizoval s dôvetkom, že hlavnou myšlienkou musí byť silný, spravodlivý sociálny štát. 12:12 Fico sa v závere svojho vystúpenia zamýšľal, akého voliča chce Smer osloviť. Typického voliča, o ktorého by sa Smer mal zaujímať označil napríklad robotníka vo Volkswagene. Spomenul "socializmus s ľudskou tvárou" Alexandra Dubčeka, o ktorom v pôvodných tézach písal aj Blaha. Ten počas jeho prejavu prikyvoval. „Náš nový politický program by sa mal volať politika s ľudskou tvárou," zakončil Fico s tým, že teraz už definitívne príde o hlas pre chorobu. 11:58 "Sigmar, kľudne sem navezte päť tisíc migrantov, vydržia tu niekoľko hodín," oslovil Fico počas vystúpenia nemeckého vicekancelára Sigmara Gabriela. Prítomní straníci a delegáti sa na jeho slovách zasmiali. Utečenecké kvóty označil za mŕtvu tému s tým, že chcú predložiť vlastný návrh ako utečeneckú krízu vyriešiť. 11:53 Strana Smer má podľa jej predsedu Roberta Fica ambíciu vyhrať aj ďalšie voľby. Ako základ nového politického programu Smeru označil aj boj proti bezpečnostným rizikám s tým, že nemôžu ignorovať spoločný európsky postup. Vláda Roberta Fica podala na Európsku úniu žalobu koncom minulého roka pre povinné utečenecké kvóty. 11:42 Prvú časť konferencie uzatvára s vystúpením predseda Smeru Robert Fico. Začal ho kritikou slovenskej pravice a opozície, ktorá sa rozpadáva a politológov, ktorým "nikdy žiadna prognóza nevyšla". Spomenul opozičnú stranu, na čele ktorej stojí človek v minulosti napojený na mafiu. Kontakty s mafiánmi priznal Boris Kollár z hnutie Sme rodina. "Dozrel čas, aby sme pripravili v našej strane nový program," povedal. Fica prekvapil veľký záujem médií , ktoré prišli na programovú konferenciu. 11:15 Vo vysvetľovaní o tom, čo je sociálna demokracia pokračuje v príhovore český premiér Bohuslav Sobotka. Podobne ako predošlí rečníci upozornil na nacionalistické prúdy, ktoré sa rozmáhajú v Európe. "Aby sme vzali populistom a nacionalistom vietor z plachiet, musíme sa dôsledne vrátiť k pocitom ľudí z nízkoprijmových vrstiev či drobných podnikateľov," povedal. Ľudia sa podľa neho boja terorizmu a sociálna demokracia preto musí klásť dôraz na bezpečnostné otázky. "V Európe je problémov celý rad. V4 vystupuje maximálne konštruktívne a snaží sa pomôcť, aby sa Európa úplne nerozpadla," povedal Sobotka. V súvislosti s budúcnosťou sociálnej demokracie hovoril o potrebe získať späť politickú dynamiku. Poukázal na rast hnutí, ktoré sú zamerané na ničenie Európy. "Idú proti EÚ," poznamenal. Neobišiel ani utečeneckú krízu. Utečencov a terorizmus často spája premiér Robert Fico. Prezident Andrej Kiska povedal, že popularita sa najľahšie získava strachom. Za terorizmom podľa Kisku nestoja v prevažnej miere utečenci, ale ľudia, ktorí už dlhodobo žili vo svojich krajinách. 10:50 Rakúsky minister kultúry Thomas Drozda vo svojom vystúpení povedal, že musíme posilniť dôveru v Európu. Upozornil na silnejúce nacionalistické prejavy, ktoré nazval infekčnou chorobou Európy. 10:45 "Priatelia a priateľky, respektíve súdruhovia a súdružky, ako u nás hovoríme," oslovil hostí nemecký vicekancelár Sigmar Gabriel v záverečnej časti svojho príhovoru. Jeho príhovor pozorne počúva aj poslanec Ľuboš Blaha, ktorému autorský pokus pripraviť programové tézy na konferenciu nevyšiel. 10:39 Ako prvý vystúpil s príhovorom nemecký vicekancelár Sigmar Gabriel. "Robert sa snaží jasne vytýčiť otázky a hľadať na ne aj vyhranené odpovede," povedal o premiérovi Robertovi Ficovi s tým, že je mu vďačný za pozvanie. Gabriel v príhovore povedal, že v súčasnosti stoja proti sociálnej demokracii autoritatívne či extrémistické hnutia. Sloboda a solidarita je podľa neho v Európe spochybňovaná a sociálna demokracia by mala bojovať za ich zachovanie. Programové tézy v druhej časti konferencie predstaví minister kultúry Marek Maďarič. Pôvodne tézy pripravil Paška s Ľubošom Blahom, no stretli sa veľkou kritikou vo vnútri strany. 10:30 Dobrú diskusiu o programe Smeru očakával ešte pred štartom konferencie podpredseda vládnej strany Marek Maďarič Podľa TASR to povedal novinárom krátko pred začiatkom rokovania. "Diskusia môže byť aj kritická. Nie som človek, ktorý by sa chcel sebabičovať, ale k diskusii patrí aj kritika," priznal Maďarič. 10:20 „Chlapi by nemali priznávať svoje slabosti, ale som strašné chorý," začal Fico svoj moderátorský vstup na úvod Programovej konferencie strany Smer. 10:16 Monika Flašíková-Beňová si našla miesto vedľa ďalšej kritičky Smeru, europoslankyne Moniky Smolkovej. Spoločnosť im robí ďalší europoslanec Vladimír Maňka. 10:08 Menovky na stole sú určené pre zahraničných hosti. Uprostred bude sedieť premiér, ktorý konferenciu bude aj moderovať. Ide o prvý stranícky zraz, ktorý nemoderuje podpredseda strany a bývalý šéf parlamentu Pavol Paška. 10:00 Premiér Robert Fico dorazil na snem v prítomnosti europoslankyne Moniky Flašíkovej-Beňovej, ktorá patri k verejným kritikom Smeru. Minister vnútra Robert Kaliňák by mal podľa nej odstúpiť pre kauzu Bašternák. 9:51 Pred budovou Technopolu, kde sa koná programová konferencia Smeru, zaparkoval Igor Matovič z OĽaNO dodávku s nápisom "Fico chráni zlodejov". BRATISLAVA. V Bratislave dnes bude programová konferencia strany Smer, ktorá mala byť pôvodne koncom septembra. Ideové tézy pôvodne na programovú konferenciu vypracovali podpredseda strany Pavol Paška a poslanec NR SR Ľubomír Blaha, ktorý nie je členom Smeru. Ich materiál však po vnútrostraníckej kritike napokon neslúžil ako podklad na rokovanie. Vedenie poverilo prípravou programu Vladimíra Faiča. Ten je šéfom zboru poradcov premiéra, poslancom NR SR a členom vedenia Smeru. Podľa europoslanca Borisa Zalu nebol straníkom pred konferenciou zaslaný na diskusiu žiadny materiál. S hlavnými prejavmi na sobotňajšej programovej konferencii Smeru nevystúpi len Robert Fico, ale aj podpredsedovia strany Marek Maďarič a Peter Kažimír. V predpoludňajšom bloku by mal vystúpiť aj eurokomisár Maroš Šefčovič. Na konferenciu najsilnejšia vládna strana pozýva aj sociálnych demokratov zo zahraničia. Účasť na predpoludňajšom bloku konferencie prisľúbil český premiér Bohuslav Sobotka, predseda Sociálnodemokratickej strany Nemecka Sigmar Gabriel a rakúsky minister kultúry Thomas Drozda. Sobotňajšiu programovú konferenciu Smeru nebude moderovať podpredseda strany Pavol Paška, ako bývalo zvykom, ale jej predseda Robert Fico. Paška na jeseň v roku 2014 odstúpil z pozície predsedu NR SR. Stalo sa tak v novembri po kauze nákupu CT prístroja pre piešťanskú nemocnicu. Paška sa vtedy zároveň vzdal aj poslaneckého mandátu. Stranícku funkciu si udržal. Zostal aj moderátorom straníckych snemov. Užšie vedenie Smeru teraz rozhodlo, že moderátorom snemu bude Fico. Na sobotňajšiu programovú konferenciu nepríde europoslanec Boris Zala, ktorý požiadal o prerušenie členstva v strane. „Tým, že som požiadal o prerušenie členstva, prichádzam aj o funkciu v predsedníctve. Takže to, že ma nepozvali, vítam, asi to považujú za to, že mi vyjdú v ústrety,“ uviedol. Zala by bol však rád, keby programová konferencia priniesla posun a jasnejšiu formuláciu sociálnodemokratických pozícií Smeru. „To by ma potešilo,“ povedal s tým, že nevie posúdiť, či sa tak stane, lebo nepozná prípravné práce ani tím, ktorý konferenciu chystal. „Môžem len veriť, že sa to udeje,“ konštatoval. Zároveň dodal, že nevie, čo môže očakávať, pretože pred konferenciou nebol rozoslaný dopredu žiaden materiál.


Gmail spúšťa nové šifrovanie správ, Google ale uvidí ich obsah

Emailova služba Gmail nebude do konca roka fungovať na operačných systémoch Windows XP a Vista.

MOUNTAIN VIEW, BRATISLAVA. Novú úroveň bezpečnosti a súkromia nasadzuje Google vo svojej populárnej e-mailovej službe. Firemní zákazníci budú môcť odteraz používať v elektronickej komunikácii šifrovanie. Google šifrovanie používa už dlhší čas, platí však iba na komunikačný kanál. Ak hackeri nabúrajú bezpečnosť SSL spojenia, alebo zachytené dáta dodatočne odšifrujú, získajú prístup k obsahu komunikácie. Firma preto v službe Gmail spúšťa šifrovanie samotného obsahu správ. Používatelia na servery Google nahrajú potrebné certifikáty a kľúče, o zvyšok sa postará poštová služba. Správu zašifruje ešte pred odoslaním priamo v počítači a Google si ju rozšifruje pre ďalšie spracovanie až vo svojom cloude. Dokáže tak ošetriť bezpečnosť, spam, zaistiť vyhľadávanie, ale aj pribaliť k správam kontextovú reklamu. Vo chvíli, keď správa odchádza zo serverov Google k adresátovi, opäť cestuje v zašifrovanej podobe k samotnému príjemcovi. Hoci firmy neochránia svoje súkromie voči Google a úradom, ktoré môžu firmu žiadať o nahliadnutie do e-mailov, získavajú novú vrstvu ochrany proti hackerom a agentúram, ktoré mohli dosiaľ ich komunikáciu sledovať a odpočúvať. Google podľa magazínu Engadget súčasne informuje o tom, že do konca tohto roka prestane podporovať Gmail na platformách Windows XP a Vista. Používateľov postupne prepne do obmedzeného html režimu, ktorý je ochudobnený o funkcie a najmodernejšie technológie.


Prečo nás chcete deportovať, pýtal sa v liste Trumpov dedko

Starého otca amerického prezidenta vo vlasti späť neprijali, žiadal o zastavenie deportácie.

MNÍCHOV, BRATISLAVA. Friedrich Trump prišiel prvýkrát do Spojených štátov ako 16-ročný v roku 1885. Z nemeckého Kallstadtu odišiel aj preto, aby sa vyhol povinnej vojenskej službe – čím prišiel o nemecké občianstvo. Starý otec súčasného amerického prezidenta si pre tento krok prežil niečo podobné, ako môžu zažiť ilegálni migranti aj niektorí cudzinci žijúci v Spojených štátoch pre dekréty Donalda Trumpa. Trumpov dedko začínal za oceánom ako holič, neskôr sa mu podarilo získať americké občianstvo a v roku 1894 si otvoril hotel aj s bordelom v kanadskom Yukone. Biznis, ktorý prekvital aj vďaka zlatej horúčke v oblasti, priniesol mladému Trumpovi veľa peňazí. V roku 1901 sa vtedy už Frederick Trump podľa knihy ‚Trumpovci: Tri generácie, ktoré vybudovali impérium‘, vrátil späť do Nemecka, kde sa oženil s 20-ročnou Elisabeth Christovou. Keď prišli späť do New Yorku, jeho manželke s čerstvo narodeným dieťaťom sa Amerika nepáčila a chcela sa vrátiť domov. Trumpovci preto podľa magazínu Vice odišli späť do Kallstadtu, kde požiadali o nemecké občianstvo. Neúspešne. Harper’s Magazine v piatok zverejnil preklad listu, ktorý v roku 1905 napísal Frederick Trump princovi regentovi Luitpoldovi Bavorskému. Za to, že Trump odignoroval vojenskú službu a svoju emigráciu do Spojených štátov pôvodne neohlásil úradom, mu žiadosť o znovuzískanie nemeckého občianstva odopreli a vyzvali ho, aby do ôsmich týždňov krajinu opustil pod hrozbou deportácie, tvrdí pre CNN nemecký historik Roland Paul. Trump preto písal priamo princovi, aby jeho možnú deportáciu zastavil. „V Amerike som vykonával svoj biznis s usilovnosťou, diskrétnosťou a obozretnosťou. S božím požehnaním som sa stal bohatým,“ opisuje Frederick Trump svoj príbeh. Ich návrat do bavorského Kallstadtu podľa neho potešil jeho mamu, ktorá mohla vidieť svoju vnučku a mesto získalo produktívnych a úspešných občanov. Správa o možnej deportácii ho prekvapila. „Odrazu sme boli konfrontovaní ako úderom blesku z neba tým, že kráľovské ministerstvo sa rozhodlo, že musíme svoje bydlisko v Bavorskom kráľovstve opustiť. Boli sme ochromení strachom, náš šťastný rodinný život bol poškvrnený. Moja žena trpela úzkosťou, moje prekrásne dieťa ochorelo,“ opisuje Trump v liste z roku 1905. „Prečo by sme mali byť deportovaní? Je to veľmi ťažké pre rodinu,“ píše Trump princovi. „Čo si pomyslia naši ctihodní spoluobčania, keď poctivých ľudí takto ponížia – nehovoriac o veľkých materiálnych škodách, ktoré vzniknú,“ napísal Trump a žiadal Luitpolda Bavorského, aby mu zotrvanie v rodnom meste povolil. Trump napokon musel z Nemecka definitívne odísť, aj keď kvôli chorej dcére mu termín predĺžili o dva mesiace. V Spojených štátoch sa potom narodil aj otec súčasného prezidenta Donalda Trumpa, ktorý vybudoval úspešné obchodné impérium. Prezident Trump na začiatku svojej administratívy podpísal práve dekrét, ktorý obmedzuje vstup niektorých národností do krajiny, navyše chce zintenzívniť aj deportácie ilegálnych migrantov, ktorí v krajine žijú. Dekrét je v súčasnosti po rozhodnutí súdov pozastavený.


O otváracích hodinách podnikov v centre rozhodnú v marci

Radnica vypracovala nové pravidlá. Tvrdí, že o nich rokuje so Staromešťanmi i s podnikateľmi. Poslanci ich však zatiaľ nevideli.

BRATISLAVA. Nové otváracie hodiny podnikov v Starom Meste budú známe koncom marca. Starosta Radoslav Števčík plánuje predložiť dve nové nariadenia. Prvé, návrh o prevádzkovom čase, má ustanoviť jednotné otváracie hodiny tak, ako žiada prokuratúra. Na jej návrh totiž Najvyšší súd zrušil pravidlo, že starosta môže podnikom, ktoré o to požiadajú, povoliť formou výnimky predĺženie otváracích hodín. Podľa prokuratúry musia byť otváracie hodiny v celej mestskej časti rovnaké a starosta nemá právo dávať výnimky. Tie by podľa Števčíka riešil druhý návrh nariadenia o ochrane verejného poriadku. „Reflektoval by tie najväčšie problémy, spojené s prevádzkou gastronomických zariadení,“ hovorí starosta. O návrhu však rokuje s podnikateľmi i s obyvateľmi centra mesta. Viacerých poslancov Starého Mesta, ktorí majú návrhy schváliť, to však pobúrilo. „Má to byť schválené 28. marca, diskusia sa už mohla začať začiatkom januára. V TA3 ste povedali, že návrhy máte,“ podotkla Martina Uličná (Nova). „Už rokujete s cechom a my to možno stihneme dostať pred vyvesením?“ krútil hlavou Matej Vagač (nezávislý). „Keď nájdeme rovnováhu, chcem hovoriť s poslancami. Treba to riešiť s chladnou hlavou bez emócií,“ povedal Števčík, ktorý pôvodný návrh stiahol po tom, čo mu pod oknami protestovali Bratislavčania. Nariadenie, ktoré dalo všetkým podnikom jednotné otváracie hodiny, schválili poslanci v septembri 2016. Dlhšie mohli byť otvorené len tie, ktoré splnili isté pravidlá. Pre protesty však nezačalo platiť.


Protikorupčný pochod sa zrejme zopakuje, organizátori chystajú aj petíciu

BRATISLAVA. Veľký protikorupčný pochod sa zrejme zopakuje, keďže neboli splnené požiadavky jeho organizátorov. Potvrdil to jeden z organizátorov Dávid Straka. Akciu pred dvomi týždňami podporili v Bratislave tisícky ľudí. Stredoškoláci Dávid Straka a Karolína Farská chcú tiež spustiť petíciu. Plánujú vyzbierať 100-tisíc podpisov a obrátiť sa s požiadavkami na Národnú radu SR. Podrobnosti povedia v utorok 2. mája. Organizátori protestu žiadajú dôkladné vyšetrenie káuz "Bašternák" a "Gorila", odchod ministra vnútra Roberta Kaliňáka (Smer) a prezidenta Policajného zboru SR Tibora Gašpara. Taktiež požadujú odstúpenie špeciálneho prokurátora Dušana Kováčika a pokračovanie vo vyšetrovaniach a súdnych konaniach ohľadom všetkých Vladimírom Mečiarom amnestovaných skutkov. Minister kultúry Marek Maďarič (Smer) na pochod reagoval tým, že súčasná vláda by mala aj naďalej podporovať, aby ľudia mohli slobodne prejavovať svoje názory, počúvať ich a rátať s tým, že sa môžu zúročiť vo voľbách. Spolu s niektorými ďalšími ministrami za Smer zdôrazňoval, že treba brať do úvahy aj hlas ľudí vo voľbách a poukazoval, že Kaliňáka krúžkovalo 350-tisíc ľudí. Viacerí ministri sa zhodli, že nevidia dôvod na Kaliňákov odchod. Premiér Robert Fico (Smer) počas víkendu vyhlásil, že minister Kaliňák a policajný prezident Gašpar majú jeho plnú dôveru. Zároveň uviedol, že téme korupcie venuje primeranú pozornosť a jeho vláda robí, čo môže. Odmieta však vytváranie dojmu, že všetci ministri sú zlí. Tvrdí, že ak uvidí pri ktoromkoľvek z nich pochybenie, bude konať. V reakcii na nedávny Veľký protikorupčný pochod organizovaný stredoškolákmi, ktorý priviedol do ulíc niekoľko tisíc ľudí, uviedol, že korupcia je téma, ktorá hýbe Slovenskom. Zopakoval, že rešpektuje právo ľudí zhromažďovať sa. Zároveň poukázal na kroky proti korupcii, spomenul prípravu zákona o oznamovateľoch korupcie aj na vládou schválené opatrenia na boj s daňovými únikmi. Fico zároveň odmietol, žeby niekto kládol prekážky vyšetrovateľom, prokurátorom a sudcom pri vyšetrovaní napríklad kauzy Gorila.


Hygienik Turek: Nemáme žiadny rukolapný dôkaz, že tatarák škodí

Tatarák nie je o nič horší ako sushi alebo krvavý steak, myslí si profesor a vedúci košickej katedry hygieny.

BRATISLAVA. Pokuty za podávanie tataráku v reštauráciách odštartovali diskusiu o tom, či je surové mäso naozaj nebezpečné a či nie je vyhláška, ktorá ho už niekoľko rokov plošne zakazuje, zastaraná. K tatarákom sa vyjadrila napríklad ministerka pôdohospodárstva Gabriela Matečná, povedala, že má tatarák rada, ale dosah na to, či sa môže podávať, nemá. Svoj názor prezradil aj lekár a právnik Peter Kováč, tatársky biftek je podľa neho k pivu výborný a vyhláška, ktorá ho zakazuje, absolútne nerešpektuje aktuálne trendy vo varení. Za tatarák sa postavili aj ľudia, v internetovej petícii „Neberte nám tatarák!“ vyzbierali takmer tritisíc podpisov. V ankete na sme.sk odhlasovalo 1654 ľudí, že so zákazom tataráku nesúhlasia, ďalších 227 ľudí si myslí, že tatarák na tanier nepatrí. Jediný, kto zákaz tataráku trvalo obhajuje, je Úrad verejného zdravotníctva, nakoľko tepelne neupravené mäso sa podľa vyhlášky nesmie podávať. Ak ho reštaurácie majú v ponuke, môžu dostať pokutu od 150 eur do 20-tisíc eur. Ku kritikom vyhlášky sa najnovšie pridal aj profesor Peter Turek, ktorý je vedúcim Katedry hygieny a technológie potravín a Ústavu hygieny a technológie mäsa na Univerzite veterinárskeho lekárstva a farmácie v Košiciach. „Ak sa tatársky biftek pripravuje podľa hygienických zásad, nie je nebezpečný. Väčšinou sa robí z kvalitnej sviečkovice z mladých zdravých býkov. Toto mäso, podobne ako vajíčka, je veľmi prísne kontrolované. Suroviny sú bezpečné, inak by sa k spotrebiteľovi nemali dostať,“ snaží sa vysvetliť to, že všetko, čo je v tataráku použité, sa prísne kontroluje. Baktérie by sa mohli objaviť jedine na povrchu mäsa, vo vnútri býva často úplne sterilné. "Ale to je niečo podobné, ako keby ste si kúpili zeleninu na šalát a neumyli by ste ju. Takisto by mohlo dôjsť ku kontaminácii. Ale za to, že je niekto bordelár, potrestáme aj všetkých poriadkumilovných?" pýta sa. Ľudí odrádzajú aj rôzne parazity, ktoré v tataráku môžu byť. Lenže tie sa objavujú skôr vo svaloch, ktoré sú viac prekrvené. Preto sa na prípravu tataráku využíva sviečkovica, lebo patrí medzi najmenej namáhané svaly a riziko parazitov je tu menšie, vysvetľuje profesor. Hlavnú zodpovednosť za to, či je mäso v poriadku a či sa tatarákom nikto nenakazí, by podľa neho mala prevziať reštaurácia a štát by do toho nemal zasahovať. „Nemali by sme všetko stavať na zákaze. Áno, ak by existovala nejaká štatistika o tom, že po konzumácii tataráku došlo k epidémii, priznal by som, že tu je nejaké riziko. Celé je to pritiahnuté za vlasy, pretože vyhláška nevychádza z analýzy ani z ničoho rukolapného, len hovorí, že tu máme nejaké riziko,“ pokračuje Turek, podľa ktorého chce byť štát pápežskejší ako pápež. Turek zároveň dodáva, že ak by sa aj nejaké ochorenie vyskytlo, nemusí to byť len z tataráku ale aj zo surového zeleninového šalátu.  „Zákaz podávania tatarákov je tvrdé preventívne opatrenie zo strany štátu. Ventiluje sa po rokoch a len cez tatársky biftek. Pritom ani krvavý steak (raw, rare, medium rare, medium) nie je dostatočne tepelne spracovaný a ani sushi,“ vraví profesor s tým, že surová rybacina je na pokazenie ešte citlivejšia ako hovädzina. „Ako predjedlo sa v reštauráciách zvykne podávať carpaciio, čo sú tenké plátky surového mäsa, pritom podľa vyhlášky by sa takisto nemali.“ Riešením je podľa neho diskusia. Ako príklad uvádza Nemecko, kde si ľudia kupujú hackfleisch, čo je bravčová obdoba tataráku. Nikto to tam nezakazuje, ale platia prísne hygienické podmienky počas prípravy. „Treba otvoriť debatu s hygienikmi a argumentovať, lebo dnes neexistuje argument na to, aby sa tatarák zakázal. Je to na škodu kulinárstva a gurmánov, ktorí tatarák obľubujú,“ uzatvára Turek. Tento text ste mohli čítať vďaka tomu, že platíte za obsah. Vážime si to.


Palestínčania v Pásme Gazy vyhlásili generálny štrajk

Všetky obchody, školy a banky v pásme Gazy budú v pondelok zatvorené z dôvodu masového protestného pochodu Palestínčanov.

GAZA. Všetky obchody, školy a banky v pásme Gazy budú v pondelok zatvorené z dôvodu masového protestného pochodu Palestínčanov, ktorý sa bude konať na hraniciach Izraela s pásmom Gazy. Informovala o tom agentúra DPA. Na generálny štrajk vyzvali všetky palestínske organizácie vrátane hnutia Hamas, ktoré v pásme Gazy vládne. Na účasť na pochode "milióna" Palestínčanov na izraelských hraniciach vyzývali aj amplióny na mešitách, spred ktorých organizátori autobusmi a nákladnými autami zvážajú ľudí do pohraničia. Izrael už predtým obyvateľov pásma Gazy varoval, aby sa počas plánovaných hromadných protestov nepribližovali k izraelským hraniciam, lebo tým môžu ohroziť svoje zdravie alebo život. Protesty Palestínčanov sú namierené proti pozemnej, vzdušnej a námornej blokáde pásma Gazy, ako aj proti otvoreniu amerického veľvyslanectva v Jeruzaleme, naplánovanému na pondelňajšie popoludnie. Od marca prišlo pri zásahoch izraelských bezpečnostných síl proti demonštrantom o život 42 Palestínčanov a ďalších 1800 ich utrpelo zranenia.


Nemecká vláda predĺžila štyri vojenské misie v zahraničí

Predĺženie ešte musí schváliť nemecký Spolkový snem.

BERLÍN. Nemecká vláda rozhodla v stredu o predĺžení štyroch zahraničných misií ozbrojených síl o ďalší rok vrátane nasadenia vojakov v Afganistane, kde sa spomína možnosť čiastočného odsunu amerických jednotiek. Ohraničenie počtu nasadených vojakov aj ich úlohy majú zostať prakticky nezmenené, informovala agentúra DPA. Okrem nasadenia v rámci misie NATO Rozhodná podpora, ktorá slúži na výcvik afganských bezpečnostných síl, nemecká vláda odsúhlasila pokračujúcu účasť na operácii NATO s názvom Sea Guardian v Stredozemnom mori, ako aj v mierových misiách OSN v Južnom Sudáne (UNMISS) a Sudáne (UNAMID). Predĺženie mandátov ešte musí schváliť nemecký Spolkový snem. V súčasnosti pôsobí v Afganistane približne 1200 nemeckých vojakov; strop je stanovený na 1300 mužov. Americkí predstavitelia v decembri uviedli, že prezident Spojených štátov Donald Trump hodlá stiahnuť polovicu zo zvyšných 14-tisíc amerických vojakov rozmiestnených v Afganistane. Kábul pritom len nedávno priznal, že od roku 2014, keď sa z krajiny stiahla medzinárodná koalícia vedená Spojenými štátmi, stratil v bojoch s hnutím Taliban viac ako 45-tisíc príslušníkov ozbrojených síl. Fundamentalisti z Talibanu medzitým ovládli už takmer polovicu územia krajiny. Do operácie Sea Guardian, ktorá spočíva v monitorovaní oblasti Stredozemného mora pomocou lodí a lietadiel, sa momentálne zapája 180 nemeckých vojakov. Ich počet je možné zvýšiť až na 650. Limit pri oboch spomínaných mierových misiách v Afrike je 50 vojakov.


Fico neprišiel ani medzi svojich. Určite má veľa práce, hovorí Tomáš

Mediálny poradca Erik Tomáš žiada verejnosť o trpezlivosť s jeho šéfom. Premiér Robert Fico sa stále nevyjadril k župným voľbám.

BRATISLAVA. Bez svojho šéfa sa zišli, aby hľadali vinníkov za zbabrané župné voľby, naobedovali sa a po hodine a pol vyšli s tým, že na nič neprišli. Hoci ho v straníckej centrále očakávali, šéf Smeru a premiér Robert Fico medzi podpredsedov svojej strany na utorkové stretnutie užšieho vedenia nedorazil. Ani tretí deň po volebnom fiasku, keď Smer stratil štyroch županov zo šiestich, sa tak Fico stále nevyjadril k župným voľbám. "Dostali sme hneď na začiatku informáciu, že nemôže prísť. Na vedeniach strany sa to stalo už veľakrát," povedal minister kultúry Marek Maďarič pri odchode z centrály. Debatu o výsledku župných volieb podľa neho začali aj bez Fica a žiadne personálne výmeny v Smere neplánovali. Aké neodkladné povinnosti zabránili Ficovi príjsť na stretnutie, nespresnil ani jeho mediálny poradca Erik Tomáš. "Je predseda vlády, má určite veľa povinností. Netreba za tým hľadať nič, pán premiér sa pripojí k ďalším rokovaniam," povedal. Namiesto Fica otvoril stretnutie generálny manažér strany a minister práce Ján Richter. Od župných volieb zaznievajú v Smere hlasy vysokých funkcionárov, že bez výrazných personálnych zmien bude strana ďalej strácať popularitu. „Ak neurobíme tentoraz vôbec nič, takýto pokles Smeru bude pokračovať,“ pripustil v utorok pri príchode do centrály aj vicepremiér pre investície Peter Pellegrini. O potrebe zmien už hovorili aj Maďarič či krajský predseda Smeru v Žiline Ján Podmanický. Užšie vedenie Smeru sa stretáva pravidelne každý utorok. Tentoraz na stretnutí však stranícke špičky mali riešiť, ako budú postupovať o výraznom oslabení strany v regiónoch. Medzi prvými dorazil do centrály na Súmračnej minister vnútra Robert Kaliňák. Práve o jeho konci pre neriešenú kauzu Bašternák sa hovorí v kuloároch strany najviac. Kaliňákov odchod z funkcie vlani presadzoval napríklad aj Maďarič. Aj teraz naňho údajne tlačí práve krídlo okolo Maďariča, kam patria aj Podmanický či končiaci žilinský župan Juraj Blanár. Kaliňák sa pri príchode usmieval a pôsobil uvoľnene. "Túto tému sme si už pred rokom alebo rokom a pol prebrali viackrát," odpovedal novinárom, či necíti potrebu odísť. Za zlým volebným výsledkom vidí aj víťazstvo "politiky deštrukcie". Ako podpredseda strany dorazil na utorokové stretnutie aj Blanár. Zamračený prekĺzol popri novinároch do útrob cetrály a odmietol sa vyjadriť. Pri odchode povedal, že je pripravený vyvodiť zodpovednosť za svoj výsledok v žilinskej župe, kde ho porazila pravicová kandidátka Erika Jurinová z OĽaNO. "Každý z vedenia strany bude k tomu pristupovať zodpovedne," povedal Blanár. Podobne reagoval aj minister hospodárstva Peter Žiga, ktorý musel nedávno vysvetľovať vysokú odmenu pre advokáta Radomíra Bžána za zastupovanie Slovenska v spore o vodnú elektráreň Gabčíkovo. Kauza Bžán podľa europoslankyne za Smer Moniky Smolkovej prispela k prehre favorita na košického župana Richarda Rašiho. "Keď sa zhodneme na tom, že aj ja som zodpovedný za to, ako dopadli regionálne voľby, žiadny problém s tým nebudem mať," povedal Žiga. Ďalším problémovým ministrom je Richter, ktorého nedávno odvoláva opozícia pre kauzu Čistý deň. Fico sa ho vtedy zastal a bol ochotný ísť do sporu s koaličným parternom SNS, ktorá zvažovala pri hlasovaní podporu opozície. Richter v pondelok po voľbách tvrdil, že celoslovenské "výsledky strany" podľa neho nemali vplyv župné voľby. Kým pred stretnutím so spolustraníkmi uprednostil iný program, v pondelok sa so svojimi koaličnými partnermi Fico stretol. Predseda Mosta-Híd Béla Bugár povedal, že premiér nebol na stretnutí nadšený, no o obrovskej rane nehovoril. Každá strana však chce podľa neho za voľby vyvodiť dôsledky. Smer bude podľa Tomáša pokračovať v diskusiách k župným voľbám. Fico sa vraj neskrýva. "Ešte chvíľu trpezlivosti," odpovedal Tomáš na otázku, kedy sa jeho šéf ukáže na verejnosti. V stredu Fico obvykle vedie rokovanie vlády. Viedol ho aj po prehratých prezidentských voľbách v roku 2014, keď sa na niekoľko dní úplne stiahol a objavil sa až v strede týždňa, keď sa zišla vláda.